title: Οδηγία 2008/72/ΕΚ του Συμβουλίου, της 15ης Ιουλίου 2008 , για την εμπορία φυταρίων και πολλαπλασιαστικού υλικού κηπευτικών, εκτός των σπόρων προς σπορά (Κωδικοποιημένη έκδοση) (Κείμενο που παρουσιάζει ενδιαφέρον για τον ΕΟΧ)

text:
               1.8.2008

               EL

               Επίσημη Εφημερίδα της Ευρωπαϊκής Ένωσης

               L 205/28

      ΟΔΗΓΊΑ 2008/72/ΕΚ ΤΟΥ ΣΥΜΒΟΥΛΊΟΥ

   της 15ης Ιουλίου 2008
   για την εμπορία φυταρίων και πολλαπλασιαστικού υλικού κηπευτικών, εκτός των σπόρων προς σπορά
   (Κείμενο που παρουσιάζει ενδιαφέρον για τον ΕΟΧ)
   (Κωδικοποιημένη έκδοση)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,
   την πρόταση της Επιτροπής,
   τη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Η οδηγία 92/33/ΕΟΚ του Συμβουλίου, της 28ης Απριλίου 1992, για την εμπορία φυταρίων και πολλαπλασιαστικού υλικού κηπευτικών, εκτός των σπόρων προς σπορά (2), έχει επανειλημμένα τροποποιηθεί (3) κατά τρόπο ουσιαστικό. Είναι, ως εκ τούτου, σκόπιμη, για λόγους σαφήνειας και ορθολογισμού, η κωδικοποίηση της εν λόγω οδηγίας.

               (2)

               Η παραγωγή κηπευτικών κατέχει σημαντική θέση στη γεωργία της Κοινότητας.

               (3)

               Τα ικανοποιητικά αποτελέσματα της καλλιέργειας κηπευτικών εξαρτώνται, σε μεγάλο βαθμό, από την ποιότητα και την υγεία όχι μόνο των σπόρων προς σπορά, που αποτελούν ήδη αντικείμενο της οδηγίας 2002/55/ΕΚ του Συμβουλίου, της 13ης Ιουνίου 2002, περί εμπορίας σπόρων προς σπορά κηπευτικών (4), αλλά και των φυταρίων κηπευτικών και του υλικού που χρησιμοποιείται για τον πολλαπλασιασμό τους.

               (4)

               Ο διαφορετικός τρόπος μεταχείρισης στον οποίο υπόκεινται το πολλαπλασιαστικό υλικό και τα φυτάρια κηπευτικών στα διάφορα κράτη μέλη, ενδέχεται να δημιουργήσει φραγμούς στο εμπόριο και με τον τρόπο αυτό να παρεμποδίζει την ελεύθερη διακίνηση των προϊόντων αυτών στην Κοινότητα.

               (5)

               Εναρμονισμένοι όροι σε κοινοτικό επίπεδο θα πρέπει να διασφαλίζουν ότι οι αγοραστές θα προμηθεύονται σε ολόκληρο το έδαφος της Κοινότητας υγιή και καλής ποιότητας φυτάρια και πολλαπλασιαστικό υλικό.

               (6)

               Οι εναρμονισμένοι αυτοί όροι, στο βαθμό που αφορούν φυτοϋγειονομικά θέματα, πρέπει να συμφωνούν με την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (5).

               (7)

               Με την επιφύλαξη των φυτοϋγειονομικών διατάξεων της οδηγίας 2000/29/ΕΚ, δεν πρέπει να εφαρμόζονται οι κοινοτικοί κανόνες στην εμπορία πολλαπλασιαστικού υλικού και φυταρίων κηπευτικών όταν τα προϊόντα αυτά αποδεδειγμένα προορίζονται για εξαγωγή προς τρίτες χώρες, δεδομένου ότι οι κανόνες που ισχύουν στις χώρες αυτές ενδέχεται να διαφέρουν από τους κανόνες της παρούσας οδηγίας.

               (8)

               Ο καθορισμός φυτοϋγειονομικών και ποιοτικών προτύπων για κάθε γένος και είδος κηπευτικού απαιτεί μακρόχρονες και λεπτομερείς τεχνικές και επιστημονικές μελέτες. Επομένως, θα πρέπει να καθορισθεί διαδικασία προς το σκοπό αυτό.

               (9)

               Εμπίπτει, καταρχάς, στην αρμοδιότητα των προμηθευτών πολλαπλασιαστικού υλικού και φυταρίων κηπευτικών να εξασφαλίζουν ότι τα προϊόντα τους πληρούν τους όρους της παρούσας οδηγίας.

               (10)

               Οι αρμόδιες αρχές των κρατών μελών θα πρέπει, με τη διενέργεια ελέγχων και επιθεωρήσεων, να εξασφαλίζουν ότι οι προμηθευτές αυτοί τηρούν τις επιταγές αυτές.

               (11)

               Θα πρέπει να προβλεφθούν κοινοτικά μέτρα ελέγχου για να εξασφαλισθεί η ομοιόμορφη εφαρμογή, σε όλα τα κράτη μέλη, των προτύπων της παρούσας οδηγίας.

               (12)

               Είναι προς το συμφέρον του αγοραστή πολλαπλασιαστικού υλικού και φυταρίων κηπευτικών να είναι γνωστή η ονομασία και να διαφυλάσσεται η ταυτότητα της ποικιλίας.

               (13)

               Πρέπει προς τούτο να προβλεφθεί το ταχύτερο δυνατό η εφαρμογή κανόνων περί της μορφής της ποικιλίας, όπως οι ήδη προβλεπόμενοι για την εμπορία σπόρων κηπευτικών προς σπορά.

               (14)

               Για να εξασφαλισθεί η ταυτότητα και η ομαλή εμπορία πολλαπλασιαστικού υλικού και φυταρίων κηπευτικών θα πρέπει να θεσπισθούν κοινοτικοί κανόνες όσον αφορά το διαχωρισμό των παρτίδων και τη σήμανση. Στη χρησιμοποιούμενη ετικέτα θα πρέπει να αναγράφονται τα στοιχεία που απαιτούνται τόσο για τον επίσημο έλεγχο όσο και για την ενημέρωση του χρήστη.

               (15)

               Πρέπει να θεσπισθούν κανόνες οι οποίοι, σε περίπτωση παροδικών δυσχερειών εφοδιασμού, να επιτρέπουν τη διάθεση στην αγορά πολλαπλασιαστικού υλικού και φυταρίων κηπευτικών που να υπόκεινται σε λιγότερο αυστηρές απαιτήσεις από εκείνες που προβλέπει η παρούσα οδηγία.

               (16)

               Θα πρέπει να απαγορεύεται στα κράτη μέλη να επιβάλουν, όσον αφορά τα γένη και είδη που αναφέρονται στο παράρτημα II, για τα οποία θα συνταχθούν δελτία, νέους όρους ή περιορισμούς στην εμπορία εκτός εκείνων που προβλέπονται από την παρούσα οδηγία.

               (17)

               Θα πρέπει να προβλεφθεί η δυνατότητα να επιτραπεί η εμπορία, εντός της Κοινότητας, πολλαπλασιαστικού υλικού και φυταρίων κηπευτικών που παράγονται σε τρίτες χώρες, υπό τον όρο ότι τα προϊόντα αυτά παρέχουν, πάντοτε, τις ίδιες εγγυήσεις με το πολλαπλασιαστικό υλικό και τα φυτάρια κηπευτικών που παράγονται στην Κοινότητα και συμφωνούν με τις κοινοτικές διατάξεις.

               (18)

               Προκειμένου να εναρμονισθούν οι τεχνικές μέθοδοι ελέγχου που χρησιμοποιούνται στα κράτη μέλη και για να είναι δυνατή η σύγκριση του πολλαπλασιαστικού υλικού και των φυταρίων κηπευτικών που παράγονται στην Κοινότητα με εκείνα που παράγονται σε τρίτες χώρες, θα πρέπει να διεξάγονται συγκριτικές δοκιμές, ώστε να διαπιστώνεται κατά πόσον τα προϊόντα αυτά συμφωνούν με τις διατάξεις της παρούσας οδηγίας.

               (19)

               Τα απαιτούμενα μέτρα για την εφαρμογή της παρούσας οδηγίας θεσπίζονται σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (6).

               (20)

               Η παρούσα οδηγία δεν θίγει τις υποχρεώσεις των κρατών μελών όσον αφορά στις προθεσμίες ενσωμάτωσης στο εθνικό δίκαιο των οδηγιών που εμφαίνονται στο παράρτημα ΙΙΙ μέρος Β,

         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   1.   Η παρούσα οδηγία εφαρμόζεται στην εμπορία εντός της Κοινότητας του πολλαπλασιαστικού υλικού και των φυταρίων κηπευτικών, εκτός των σπόρων προς σπορά.
   2.   Τα άρθρα 2 έως 20 και το άρθρο 23 εφαρμόζονται στα γένη και είδη που περιλαμβάνονται στο παράρτημα II καθώς και στα υβρίδιά τους.
   Τα εν λόγω άρθρα εφαρμόζονται και στα έρριζα υποκείμενα και άλλα μέρη γενών φυτών ή ειδών, ή στα υβρίδιά τους, εάν ένα από αυτά τα γένη ή είδη, ή τα υβρίδιά τους, είναι ή πρέπει να είναι εμβολιασμένο σ’ αυτά.
   3.   Οι τροποποιήσεις του καταλόγου των γενών και ειδών του παραρτήματος II θεσπίζονται με τη διαδικασία που αναφέρεται στο άρθρο 21 παράγραφος 3.
   Άρθρο 2
   Η παρούσα οδηγία δεν εφαρμόζεται στα φυτάρια ή στο πολλαπλασιαστικό υλικό τα οποία αποδεδειγμένα προορίζονται για εξαγωγή προς τρίτες χώρες, εφόσον επισημαίνονται καταλλήλως ως προοριζόμενα προς εξαγωγή και απομονώνονται επαρκώς, με την επιφύλαξη των υγειονομικών διατάξεων που καθορίζονται με την οδηγία 2000/29/ΕΚ.
   Τα μέτρα εφαρμογής του πρώτου εδαφίου, ιδίως δε εκείνα που αφορούν την επισήμανση και την απομόνωση, θεσπίζονται με τη διαδικασία που αναφέρεται στο άρθρο 21 παράγραφος 2.
   Άρθρο 3
   Για τους σκοπούς της παρούσας οδηγίας, νοούνται ως:

               α)

               «πολλαπλασιαστικό υλικό», τα μέρη φυτών καθώς και κάθε φυτικό υλικό, συμπεριλαμβανομένων των έρριζων υποκειμένων, που προορίζονται για τον πολλαπλασιασμό και την παραγωγή κηπευτικών·

               β)

               «φυτάρια», ολόκληρα φυτά και μέρη φυτών συμπεριλαμβανομένων και των εμβολιαζομένων στοιχείων στην περίπτωση των εμβολιασμένων φυτών που προορίζονται για φύτευση προς παραγωγή κηπευτικών·

               γ)

               «προμηθευτής», κάθε φυσικό ή νομικό πρόσωπο που ασκεί τουλάχιστον μία από τις κατωτέρω επαγγελματικές δραστηριότητες όσον αφορά το πολλαπλασιαστικό υλικό ή το φυτάριο κηπευτικών: αναπαραγωγή, παραγωγή, διατήρηση ή και επεξεργασία και εμπορία·

               δ)

               «εμπορία», κατοχή προς διάθεση ή σε απόθεμα, έκθεση ή προσφορά προς πώληση, πώληση ή και παράδοση σε άλλο πρόσωπο, υπό οιαδήποτε μορφή, πολλαπλασιαστικού υλικού και φυταρίων κηπευτικών·

               ε)

               «αρμόδια επίσημη υπηρεσία»:

                           i)

                           η μοναδική κεντρική αρχή, η οποία δημιουργείται ή ορίζεται από το κράτος μέλος υπό τον έλεγχο της εθνικής κυβέρνησης, και η οποία ευθύνεται για θέματα ποιότητας·

                           ii)

                           κάθε δημόσια αρχή η οποία δημιουργείται:

                                       —

                                       είτε σε εθνικό επίπεδο,

                                       —

                                       είτε σε περιφερειακό επίπεδο, υπό τον έλεγχο εθνικών αρχών, μέσα στα όρια τα οποία καθορίζει η εθνική νομοθεσία του οικείου κράτους μέλους.

                     Οι υπηρεσίες που αναφέρονται στα σημεία i) και ii) μπορούν, σύμφωνα με την εθνική τους νομοθεσία, να αναθέτουν την εκτέλεση των καθηκόντων που προβλέπει η παρούσα οδηγία, υπό την εξουσία και τον έλεγχό τους, σε οποιοδήποτε νομικό πρόσωπο, δημόσιου ή ιδιωτικού δικαίου, το οποίο έχει αναλάβει, δυνάμει του επισήμως εγκριθέντος καταστατικού του, αποκλειστικώς ειδικά καθήκοντα δημοσίου συμφέροντος, υπό τον όρο ότι το νομικό αυτό πρόσωπο και τα μέλη του δεν προσπορίζονται κανένα προσωπικό όφελος από το αποτέλεσμα των μέτρων που λαμβάνουν.
               Τα κράτη μέλη εξασφαλίζουν την ύπαρξη στενής συνεργασίας μεταξύ των υπηρεσιών που αναφέρονται στο σημείο i) και εκείνων που αναφέρονται στο σημείο ii).
               Εξάλλου, με τη διαδικασία που αναφέρεται στο άρθρο 21 παράγραφος 2, μπορεί να εγκρίνεται οποιοδήποτε άλλο νομικό πρόσωπο που ιδρύεται για λογαριασμό μιας υπηρεσίας που αναφέρεται στα σημεία i) και ii) και το οποίο ενεργεί υπό την εποπτεία και τον έλεγχο αυτής της υπηρεσίας, υπό τον όρο ότι το νομικό αυτό πρόσωπο δεν προσπορίζεται κανένα ίδιον όφελος από το αποτέλεσμα των μέτρων που λαμβάνει.
               Τα κράτη μέλη κοινοποιούν στην Επιτροπή τις αρμόδιες επίσημες υπηρεσίες τους. Η Επιτροπή διαβιβάζει τις πληροφορίες αυτές προς τα άλλα κράτη μέλη·

               στ)

               «επίσημα μέτρα», τα μέτρα που λαμβάνονται από την αρμόδια επίσημη υπηρεσία·

               ζ)

               «επίσημη επιθεώρηση», η επιθεώρηση που γίνεται από την αρμόδια επίσημη υπηρεσία·

               η)

               «επίσημη δήλωση», η δήλωση που γίνεται από την αρμόδια επίσημη υπηρεσία ή υπ’ ευθύνη της·

               θ)

               «παρτίδα», αριθμός μονάδων ενός προϊόντος που χαρακτηρίζεται από την ομοιογένεια της σύνθεσης και της καταγωγής·

               ι)

               «εργαστήριο», μονάδα δημοσίου ή ιδιωτικού δικαίου η οποία πραγματοποιεί αναλύσεις και προβαίνει σε ορθή διάγνωση που επιτρέπει στον παραγωγό να ελέγχει την ποιότητα της παραγωγής.

         Άρθρο 4
   Με τη διαδικασία που αναφέρεται στο άρθρο 21 παράγραφος 3, για κάθε γένος ή είδος που αναφέρεται στο παράρτημα II ή για τα έρριζα υποκείμενα άλλων γενών ή ειδών εάν εμβολιάζονται ή πρέπει να εμβολιάζονται με υλικό ενός από τα εν λόγω γένη ή είδη, καταρτίζεται στο παράρτημα I δελτίο το οποίο αναφέρει τους οριζόμενους στην οδηγία 2000/29/ΕΚ φυτοϋγειονομικούς όρους που ισχύουν για το συγκεκριμένο γένος ή και είδος και το οποίο καθορίζει:

               α)

               τους όρους που πρέπει να πληρούν τα φυτάρια κηπευτικών, ιδίως δε τους όρους που αφορούν την ποιότητα και την καθαρότητα της καλλιέργειας και, ενδεχομένως, τα χαρακτηριστικά της ποικιλίας· οι όροι αυτοί θα προστεθούν στο παράρτημα I μέρος Α·

               β)

               τους όρους που πρέπει να πληροί το πολλαπλασιαστικό υλικό, ιδίως δε τους όρους που αφορούν τη χρησιμοποιούμενη μέθοδο πολλαπλασιασμού, την καθαρότητα της υπό ανάπτυξη καλλιέργειας και, ενδεχομένως, τα χαρακτηριστικά της ποικιλίας· οι όροι αυτοί παρατίθενται στο παράρτημα I μέρος Β.

         Άρθρο 5
   1.   Τα κράτη μέλη μεριμνούν ώστε οι προμηθευτές να λαμβάνουν όλα τα αναγκαία μέτρα για να εξασφαλίζουν την τήρηση των προτύπων της παρούσας οδηγίας σε όλα τα στάδια της παραγωγής και της εμπορίας του πολλαπλασιαστικού υλικού και των φυταρίων κηπευτικών.
   2.   Για τον σκοπό της παραγράφου 1, οι προμηθευτές πραγματοποιούν οι ίδιοι, ή μέσω εγκεκριμένου προμηθευτή ή της αρμόδιας επίσημης υπηρεσίας, ελέγχους που βασίζονται στις ακόλουθες αρχές:

               —

               εντοπισμός των κρίσιμων σημείων της διαδικασίας παραγωγής τους με βάση τις χρησιμοποιούμενες μεθόδους παραγωγής,

               —

               επεξεργασία και εφαρμογή μεθόδων επιτήρησης και ελέγχου των κρίσιμων σημείων που αναφέρονται στην πρώτη περίπτωση,

               —

               λήψη δειγμάτων προς ανάλυση σε εργαστήριο εγκεκριμένο από την αρμόδια επίσημη υπηρεσία προκειμένου να διαπιστωθεί εάν τηρούνται τα πρότυπα της παρούσας οδηγίας,

               —

               γραπτή ή άλλη μόνιμη καταχώριση των στοιχείων που αναφέρονται στην πρώτη, δεύτερη και τρίτη περίπτωση και τήρηση μητρώου παραγωγής και εμπορίας των φυταρίων και του πολλαπλασιαστικού υλικού το οποίο διατηρείται στη διάθεση της αρμόδιας επίσημης υπηρεσίας· αυτά τα έγγραφα και μητρώα πρέπει να διατηρούνται επί ένα χρόνο τουλάχιστον.

         Ωστόσο, οι προμηθευτές των οποίων η δραστηριότητα σ’ αυτόν τον τομέα περιορίζεται στην απλή διανομή πολλαπλασιαστικού υλικού και φυταρίων κηπευτικών που παράγονται και συσκευάζονται εκτός των εγκαταστάσεών τους, υποχρεούνται απλώς να καταχωρίζουν γραπτώς ή με άλλο σταθερό μέσο διατήρησης τα στοιχεία των πράξεων αγοράς και πώλησης ή και παράδοσης των προϊόντων αυτών.
   Η παρούσα παράγραφος δεν εφαρμόζεται στους προμηθευτές, η δραστηριότητα των οποίων, στον συγκεκριμένο τομέα, περιορίζεται σε παράδοση μικρών ποσοτήτων πολλαπλασιαστικού υλικού και φυταρίων κηπευτικών σε μη επαγγελματίες τελικούς καταναλωτές.
   3.   Εάν από τα αποτελέσματα των ελέγχων που διενεργούν οι ίδιοι ή από πληροφορίες που διαθέτουν οι αναφερόμενοι στην παράγραφο 1 προμηθευτές, αποδεικνύεται η παρουσία ενός ή περισσότερων από τους επιβλαβείς οργανισμούς που αναφέρονται στην οδηγία 2000/29/ΕΚ ή σε επίπεδα μεγαλύτερα εκείνων που προβλέπονται κανονικά ώστε να πληρούνται οι προδιαγραφές των υπηρεσιών που ορίζονται στα δελτία που καταρτίζονται σύμφωνα με το άρθρο 4 της παρούσας οδηγίας, οι εν λόγω προμηθευτές ενημερώνουν αμέσως την αρμόδια επίσημη υπηρεσία και λαμβάνουν τα μέτρα που τους υποδεικνύει ή κάθε άλλο αναγκαίο μέτρο για τη μείωση του κινδύνου διασποράς των εν λόγω επιβλαβών οργανισμών. Οι προμηθευτές τηρούν μητρώο όλων των εμφανίσεων επιβλαβών οργανισμών στις εγκαταστάσεις τους, καθώς και όλων των μέτρων που λαμβάνονται εν προκειμένω.
   4.   Οι κανόνες που διέπουν την εφαρμογή της παραγράφου 2 δεύτερο εδάφιο θεσπίζονται με τη διαδικασία που αναφέρεται στο άρθρο 21 παράγραφος 2.
   Άρθρο 6
   1.   Η αρμόδια επίσημη υπηρεσία εγκρίνει τους προμηθευτές αφού προηγουμένως διαπιστώσει ότι οι μέθοδοι παραγωγής τους και οι εγκαταστάσεις τους ανταποκρίνονται στις απαιτήσεις της παρούσας οδηγίας όσον αφορά τη φύση των δραστηριοτήτων που ασκούν. Εάν ο προμηθευτής αποφασίσει να ασκήσει άλλες δραστηριότητες εκτός από αυτές για τις οποίες έλαβε έγκριση, η έγκριση πρέπει να ανανεώνεται.
   2.   Η αρμόδια επίσημη υπηρεσία εγκρίνει τα εργαστήρια αφού προηγουμένως διαπιστώσει ότι τα εργαστήρια αυτά, οι μέθοδοι και οι εγκαταστάσεις τους ανταποκρίνονται στις απαιτήσεις της παρούσας οδηγίας, οι οποίες προσδιορίζονται με τη διαδικασία που αναφέρεται στο άρθρο 21 παράγραφος 2, ανάλογα με τις δραστηριότητες ελέγχου που ασκούν. Εάν ένα εργαστήριο αποφασίσει να ασκήσει δραστηριότητες άλλες από εκείνες για τις οποίες έλαβε έγκριση, η έγκριση πρέπει να ανανεώνεται.
   3.   Εάν οι προδιαγραφές που αναφέρονται στις παραγράφους 1 και 2 δεν τηρούνται πλέον, η αρμόδια επίσημη υπηρεσία λαμβάνει τα αναγκαία μέτρα. Για τον σκοπό αυτό, λαμβάνει ιδιαιτέρως υπόψη τα πορίσματα των ελέγχων που διεξάγονται σύμφωνα με το άρθρο 7.
   4.   Η επιτήρηση και ο έλεγχος των προμηθευτών, των εγκαταστάσεων και των εργαστηρίων πραγματοποιούνται σε τακτά διαστήματα από την ίδια την αρμόδια επίσημη υπηρεσία ή υπ’ ευθύνη της. Η υπηρεσία αυτή πρέπει να έχει, ανά πάσα στιγμή, ελεύθερη πρόσβαση σε όλους τους χώρους των εγκαταστάσεων για να διασφαλίζει την τήρηση των απαιτήσεων της παρούσας οδηγίας. Τα μέτρα εφαρμογής όσον αφορά την επιτήρηση και τον έλεγχο θεσπίζονται, ενδεχομένως, με τη διαδικασία που αναφέρεται στο άρθρο 21 παράγραφος 2.
   Εάν από την επιτήρηση και τον έλεγχο αυτόν προκύπτει ότι δεν τηρούνται οι απαιτήσεις της παρούσας οδηγίας, η αρμόδια επίσημη υπηρεσία λαμβάνει τα κατάλληλα μέτρα.
   Άρθρο 7
   1.   Εάν παρίσταται ανάγκη, πραγματογνώμονες της Επιτροπής μπορούν να πραγματοποιούν, σε συνεργασία με τις αρμόδιες επίσημες υπηρεσίες των κρατών μελών, επιτόπιους ελέγχους ώστε να διασφαλίζεται η ενιαία εφαρμογή της παρούσας οδηγίας και ιδίως να ελέγχουν εάν οι προμηθευτές συμμορφούνται πράγματι με τις απαιτήσεις της. Το κράτος μέλος, στο έδαφος του οποίου διεξάγεται ο έλεγχος, παρέχει στους πραγματογνώμονες κάθε αναγκαία βοήθεια για την εκτέλεση των καθηκόντων τους. Η Επιτροπή ενημερώνει τα κράτη μέλη για τα αποτελέσματα των ερευνών αυτών.
   2.   Οι λεπτομέρειες εφαρμογής της παραγράφου 1 θεσπίζονται με τη διαδικασία που αναφέρεται στο άρθρο 21 παράγραφος 2.
   Άρθρο 8
   1.   Η εμπορία πολλαπλασιαστικού υλικού και φυταρίων κηπευτικών επιτρέπεται μόνον από εγκεκριμένους προμηθευτές και υπό τον όρο ότι ανταποκρίνονται στις σχετικές απαιτήσεις που καθορίζονται στο δελτίο που αναφέρεται στο άρθρο 4.
   2.   Με την επιφύλαξη των διατάξεων της οδηγίας 2000/29/ΕΚ, η παράγραφος 1 δεν εφαρμόζεται στο πολλαπλασιαστικό υλικό και στα φυτάρια κηπευτικών που προορίζονται:

               α)

               για δοκιμές ή για επιστημονικούς σκοπούς· ή

               β)

               για εργασίες επιλογής· ή

               γ)

               για μέτρα διατήρησης της γενετικής ποικιλομορφίας.

         3.   Τα μέτρα εφαρμογής των στοιχείων α), β) και γ) της παραγράφου 2 εγκρίνονται, ενδεχομένως, με τη διαδικασία που αναφέρεται στο άρθρο 21 παράγραφος 2.
   Άρθρο 9
   1.   Με την επιφύλαξη του άρθρου 2, η εμπορία στην Κοινότητα πολλαπλασιαστικού υλικού και φυταρίων κηπευτικών που ανήκουν στα γένη ή τα είδη του παραρτήματος II και καλύπτονται και από την οδηγία 2002/55/ΕΚ επιτρέπεται μόνον εφόσον ανήκουν σε ποικιλία εγκεκριμένη σύμφωνα με την εν λόγω οδηγία.
   2.   Με την επιφύλαξη του άρθρου 2 και της παραγράφου 3 του παρόντος άρθρου, η εμπορία στην Κοινότητα πολλαπλασιαστικού υλικού και φυταρίων κηπευτικών που ανήκουν στα γένη ή στα είδη του παραρτήματος II και δεν καλύπτονται από την οδηγία 2002/55/ΕΚ επιτρέπεται μόνον εφόσον ανήκουν σε ποικιλία που είναι επίσημα εγκεκριμένη σε ένα τουλάχιστον κράτος μέλος.
   Όσον αφορά τις προϋποθέσεις έγκρισης, εφαρμόζονται τα άρθρα 4 και 5 και το άρθρο 9 παράγραφος 3 της οδηγίας 2002/55/ΕΚ.
   Όσον αφορά τις διαδικασίες και διατυπώσεις για την έγκριση και τη συντηρητική επιλογή, εφαρμόζονται κατ’ αναλογίαν το άρθρο 3 παράγραφοι 2 και 4, τα άρθρα 6, 7 και 8, το άρθρο 9 παράγραφοι 1, 2 και 4 και τα άρθρα 10 έως 15 της εν λόγω οδηγίας.
   Τα αποτελέσματα ανεπίσημων εξετάσεων και οι πρακτικές πληροφορίες που συλλέγονται κατά την καλλιέργεια μπορούν πάντοτε να ληφθούν υπόψη.
   3.   Οι ποικιλίες που έχουν επίσημα εγκριθεί σύμφωνα με την παράγραφο 2 εγγράφονται στον «κοινό κατάλογο ποικιλιών ειδών κηπευτικών» που αναφέρεται στο άρθρο 17 της οδηγίας 2002/55/ΕΚ. Το άρθρο 16 παράγραφος 2 και τα άρθρα 17, 18 και 19 της εν λόγω οδηγίας εφαρμόζονται κατ’ αναλογίαν.
   Άρθρο 10
   1.   Κατά τη διάρκεια της ανάπτυξης και κατά τη διάρκεια της συγκομιδής ή απομάκρυνσης από το μητρικό υλικό, το πολλαπλασιαστικό υλικό και τα φυτάρια κηπευτικών πρέπει να διατηρούνται σε χωριστές παρτίδες.
   2.   Εάν, κατά τη συσκευασία, την αποθήκευση, τη μεταφορά ή την παράδοση, τοποθετούνται μαζί ή αναμειγνύονται πολλαπλασιαστικό υλικό και φυτάρια κηπευτικών διαφορετικής προέλευσης, ο προμηθευτής τηρεί τα ακόλουθα στοιχεία: σύνθεση της παρτίδας και προέλευση των επιμέρους στοιχείων.
   3.   Τα κράτη μέλη διασφαλίζουν την τήρηση των απαιτήσεων των παραγράφων 1 και 2 με τη διεξαγωγή επίσημων ελέγχων.
   Άρθρο 11
   1.   Με την επιφύλαξη του άρθρου 10 παράγραφος 2, επιτρέπεται η εμπορία πολλαπλασιαστικού υλικού και φυταρίων κηπευτικών μόνο σε επαρκώς ομοιογενείς παρτίδες και εφόσον έχουν αναγνωρισθεί ότι πληρούν τις διατάξεις της παρούσας οδηγίας και συνοδεύονται από έγγραφο που συντάσσει ο προμηθευτής σύμφωνα με τους όρους που καθορίζονται στο δελτίο που αναφέρεται στο άρθρο 4. Εάν στο εν λόγω έγγραφο περιέχεται επίσημη δήλωση, η δήλωση αυτή πρέπει να διαχωρίζεται σαφώς από όλα τα άλλα στοιχεία του εγγράφου.
   Στο δελτίο που αναφέρεται στο άρθρο 4 περιλαμβάνονται προδιαγραφές σήμανσης ή και σφράγισης και συσκευασίας του πολλαπλασιαστικού υλικού και των φυταρίων κηπευτικών.
   2.   Στην περίπτωση λιανικής πώλησης πολλαπλασιαστικού υλικού και φυταρίων κηπευτικών σε μη επαγγελματία τελικό καταναλωτή, οι προδιαγραφές όσον αφορά την επισήμανση είναι δυνατόν να περιορίζονται σε κατάλληλες πληροφορίες για το προϊόν.
   Άρθρο 12
   1.   Τα κράτη μέλη μπορούν να απαλλάσσουν από:

               α)

               την εφαρμογή του άρθρου 11, τους μικροπαραγωγούς, των οποίων το σύνολο της παραγωγής και πώλησης πολλαπλασιαστικού υλικού και φυταρίων κηπευτικών προορίζεται για τελική χρήση από πρόσωπα της τοπικής αγοράς που δεν συμμετέχουν επαγγελματικά στην παραγωγή φυτών («τοπική κυκλοφορία»)·

               β)

               τους ελέγχους και τον επίσημο έλεγχο που αναφέρονται στο άρθρο 18, την τοπική κυκλοφορία πολλαπλασιαστικού υλικού και φυταρίων που παράγονται από τα ούτως απαλλασσόμενα πρόσωπα.

         2.   Οι λεπτομέρειες εφαρμογής σχετικά με άλλες απαιτήσεις που αφορούν τις απαλλαγές που αναφέρονται στην παράγραφο 1, και ιδιαιτέρως τις έννοιες «μικροπαραγωγοί» και «τοπική αγορά» και τις σχετικές διαδικασίες θεσπίζονται με τη διαδικασία που αναφέρεται στο άρθρο 21 παράγραφος 2.
   Άρθρο 13
   Σε περίπτωση προσωρινών δυσχερειών προμήθειας πολλαπλασιαστικού υλικού ή φυταρίων κηπευτικών που πληρούν τις απαιτήσεις της παρούσας οδηγίας, είναι δυνατόν με τη διαδικασία που αναφέρεται στο άρθρο 21 παράγραφος 2 να θεσπίζονται μέτρα για την εμπορία των προϊόντων αυτών με λιγότερο αυστηρές απαιτήσεις, με την επιφύλαξη των φυτοϋγειονομικών κανόνων της οδηγίας 2000/29/ΕΚ.
   Άρθρο 14
   1.   Το πολλαπλασιαστικό υλικό και τα φυτάρια κηπευτικών που πληρούν τις προδιαγραφές και τους όρους της παρούσας οδηγίας δεν υπόκεινται σε περιορισμούς εμπορίας όσον αφορά τον προμηθευτή, τα φυτοϋγειονομικά θέματα, το περιβάλλον ανάπτυξης και τις λεπτομέρειες επιθεώρησης, εκτός από εκείνους που προβλέπει η παρούσα οδηγία.
   2.   Η εμπορία του πολλαπλασιαστικού υλικού και των φυταρίων κηπευτικών των οποίων η ποικιλία περιλαμβάνεται στον «κοινό κατάλογο ποικιλιών ειδών κηπευτικών» δεν υπόκειται σε κανένα περιορισμό ως προς την ποιότητα, πέραν των προβλεπομένων ή αναφερομένων στην παρούσα οδηγία.
   Άρθρο 15
   Όσον αφορά τα προϊόντα που αναφέρονται στο παράρτημα II, τα κράτη μέλη δεν επιβάλλουν αυστηρότερους όρους ή περιορισμούς εμπορίας, εκτός των όρων που προβλέπονται στα δελτία που αναφέρονται στο άρθρο 4 ή, ανάλογα με την περίπτωση, των όρων που ήδη υφίστανται στις 28 Απριλίου 1992.
   Άρθρο 16
   1.   Με τη διαδικασία που αναφέρεται στο άρθρο 21 παράγραφος 2, αποφασίζεται κατά πόσον το πολλαπλασιαστικό υλικό και τα φυτάρια κηπευτικών που παράγονται σε μια τρίτη χώρα και παρέχουν τις ίδιες εγγυήσεις όσον αφορά τις υποχρεώσεις του προμηθευτή, την ταυτότητα, τα γνωρίσματα, τις φυτοϋγειονομικές πλευρές, το περιβάλλον καλλιέργειας, τη συσκευασία, τις λεπτομέρειες επιθεώρησης, τη σήμανση και τη σφράγιση αντιστοιχούν, ως προς όλα αυτά τα σημεία, με το πολλαπλασιαστικό υλικό και με τα φυτάρια κηπευτικών που παράγονται στην Κοινότητα και συμφωνούν με τις προδιαγραφές και τους όρους της παρούσας οδηγίας.
   2.   Εν αναμονή της απόφασης που αναφέρεται στην παράγραφο 1, τα κράτη μέλη μπορούν, μέχρι τις 31 Δεκεμβρίου 2012, και υπό την επιφύλαξη των διατάξεων της οδηγίας 2000/29/ΕΚ, να εφαρμόζουν, κατά την εισαγωγή πολλαπλασιαστικού υλικού και φυταρίων από τρίτες χώρες, όρους τουλάχιστον ισοδύναμους με τους προβλεπόμενους σε προσωρινή ή μόνιμη βάση, στα δελτία που αναφέρονται στο άρθρο 4 της παρούσας οδηγίας. Αν τα δελτία δεν προβλέπουν τίποτε σχετικό, οι προϋποθέσεις εισαγωγής πρέπει να είναι τουλάχιστον ισοδύναμες με τις ισχύουσες επί της παραγωγής του οικείου κράτους μέλους.
   Με τη διαδικασία που αναφέρεται στο άρθρο 21 παράγραφος 2, μπορεί να παρατείνεται για τις τρίτες χώρες η ημερομηνία που αναφέρεται στο πρώτο εδάφιο της παρούσας παραγράφου, εν αναμονή των αποφάσεων που αναφέρονται στην παράγραφο 1 του παρόντος άρθρου.
   Το πολλαπλασιαστικό υλικό και τα φυτάρια κηπευτικών που εισάγονται από ένα κράτος μέλος σύμφωνα με απόφαση που έλαβε το εν λόγω κράτος μέλος δυνάμει του πρώτου εδαφίου, δεν υπάγονται σε κανένα περιορισμό εμπορίας στα άλλα κράτη μέλη, όσον αφορά τα στοιχεία που αναφέρονται στην παράγραφο 1.
   Άρθρο 17
   Τα κράτη μέλη μεριμνούν ώστε κατά τη διάρκεια της παραγωγής και της εμπορίας τους, το πολλαπλασιαστικό υλικό και τα φυτάρια κηπευτικών να υφίστανται επίσημο δειγματοληπτικό έλεγχο για να διαπιστώνεται η τήρηση των προδιαγραφών και των όρων της παρούσας οδηγίας.
   Άρθρο 18
   Οι λεπτομέρειες εφαρμογής που αφορούν τους ελέγχους του άρθρου 5 και τον επίσημο έλεγχο που αναφέρεται στα άρθρα 10 και 17, στις οποίες περιλαμβάνονται και οι μέθοδοι δειγματοληψίας, καθορίζονται ενδεχομένως με τη διαδικασία του άρθρου 21 παράγραφος 2.
   Άρθρο 19
   1.   Εάν, κατά την επιθεώρηση και τον έλεγχο που αναφέρονται στο άρθρο 6 παράγραφος 4, κατά τον επίσημο έλεγχο που αναφέρεται στο άρθρο 17 ή κατά τις δοκιμές που αναφέρονται στο άρθρο 20, διαπιστώνεται ότι το πολλαπλασιαστικό υλικό ή τα φυτάρια κηπευτικών δεν πληρούν τις προδιαγραφές της παρούσας οδηγίας, η αρμόδια επίσημη υπηρεσία του οικείου κράτους μέλους λαμβάνει κάθε απαραίτητο μέτρο ώστε να εξασφαλίσει τη συμμόρφωσή τους με τις προδιαγραφές αυτές, ή, εάν τούτο είναι αδύνατο, την απαγόρευση της εμπορίας στην Κοινότητα αυτού του πολλαπλασιαστικού υλικού ή των φυταρίων κηπευτικών.
   2.   Εάν διαπιστωθεί ότι το πολλαπλασιαστικό υλικό ή τα φυτάρια κηπευτικών που διαθέτει στο εμπόριο ένας προμηθευτής δεν πληρούν τις προδιαγραφές και τους όρους της παρούσας οδηγίας, το οικείο κράτος μέλος μεριμνά ώστε να λαμβάνονται τα κατάλληλα μέτρα έναντι του προμηθευτή αυτού. Εάν απαγορευθεί στον εν λόγω προμηθευτή η εμπορία πολλαπλασιαστικού υλικού και φυταρίων κηπευτικών, το κράτος μέλος ενημερώνει την Επιτροπή και τις αρμόδιες εθνικές αρχές των κρατών μελών.
   3.   Κάθε μέτρο που λαμβάνεται κατ’ εφαρμογή της παραγράφου 2 αίρεται από τη στιγμή που διαπιστώνεται με ικανοποιητική βεβαιότητα ότι το πολλαπλασιαστικό υλικό ή τα φυτάρια κηπευτικών που προορίζονται για εμπορία από τον προμηθευτή πρόκειται, στο μέλλον, να πληρούν τις προδιαγραφές και τους όρους της παρούσας οδηγίας.
   Άρθρο 20
   1.   Δοκιμές και, ενδεχομένως, αναλύσεις διεξάγονται σε δείγματα στα κράτη μέλη προκειμένου να ελεγχθεί ότι το φυτικό πολλαπλασιαστικό υλικό και τα φυτάρια κηπευτικών πληρούν τις απαιτήσεις και τους όρους της παρούσας οδηγίας, περιλαμβανομένων και των φυτοϋγειονομικών διατάξεων. Η Επιτροπή μπορεί να διοργανώνει επιθεωρήσεις των δοκιμών και αναλύσεων επί δειγμάτων από εκπροσώπους των κρατών μελών και της Επιτροπής.
   2.   Οι κοινοτικές συγκριτικές δοκιμές και αναλύσεις επί δειγμάτων είναι δυνατόν να διεξάγονται εντός της Κοινότητας για τους εκ των υστέρων ελέγχους δειγμάτων του φυτικού πολλαπλασιαστικού υλικού και των φυταρίων κηπευτικών που διατίθενται στο εμπόριο σύμφωνα με τις διατάξεις της παρούσας οδηγίας, ανεξαρτήτως του υποχρεωτικού ή προαιρετικού χαρακτήρα τους, περιλαμβανομένων και των φυτοϋγειονομικών διατάξεων. Οι συγκριτικές δοκιμές και αναλύσεις επί δειγμάτων είναι δυνατόν να περιλαμβάνουν τα ακόλουθα:

               —

               φυτικό πολλαπλασιαστικό υλικό και φυτάρια κηπευτικών που συλλέγονται σε τρίτες χώρες,

               —

               φυτικό πολλαπλασιαστικό υλικό και φυτάρια κηπευτικών κατάλληλα για βιολογικές καλλιέργειες,

               —

               φυτικό πολλαπλασιαστικό υλικό και φυτάρια κηπευτικών που διατίθενται προς εμπορία σε σχέση με μέτρα που αποσκοπούν στη διατήρηση της γενετικής ποικιλίας.

         3.   Οι εν λόγω συγκριτικές δοκιμές και αναλύσεις επί δειγμάτων χρησιμοποιούνται για την εναρμόνιση των τεχνικών μεθόδων εξέτασης του φυτικού πολλαπλασιαστικού υλικού και των φυταρίων και για τον έλεγχο της τήρησης των όρων που οφείλει να πληροί το υλικό.
   4.   Οι απαραίτητοι διακανονισμοί για τη διεξαγωγή των συγκριτικών δοκιμών και αναλύσεων επί δειγμάτων διεξάγονται σύμφωνα με τη διαδικασία που αναφέρεται στο άρθρο 21 παράγραφος 2. Η Επιτροπή ενημερώνει την επιτροπή που αναφέρεται στο άρθρο 21 παράγραφος 1 ως προς τους τεχνικούς διακανονισμούς για τη διεξαγωγή των εν λόγω δοκιμών και αναλύσεων επί δειγμάτων και τα αποτελέσματά τους. Όταν ανακύπτουν προβλήματα υγείας των φυτών, η Επιτροπή ενημερώνει τη μόνιμη φυτοϋγειονομική επιτροπή.
   5.   Η Κοινότητα δύναται να συνεισφέρει οικονομικά στη διεξαγωγή των προβλεπόμενων από τις παραγράφους 2 και 3 συγκριτικών δοκιμών και αναλύσεων επί δειγμάτων.
   Η οικονομική συνεισφορά δεν υπερβαίνει τις ετήσιες πιστώσεις που έχει εγκρίνει η αρμόδια για τον προϋπολογισμό αρχή.
   6.   Ο καθορισμός των συγκριτικών δοκιμών και αναλύσεων επί δειγμάτων για τις οποίες μπορεί να χορηγηθεί κοινοτική οικονομική συνδρομή και των λεπτομερειών παροχής της τελευταίας, γίνεται σύμφωνα με τη διαδικασία που αναφέρεται στο άρθρο 21 παράγραφος 2.
   7.   Οι προβλεπόμενες από τις παραγράφους 2 και 3 συγκριτικές δοκιμές και αναλύσεις επί δειγμάτων μπορούν να διεξάγονται μόνον από δημόσιες αρχές ή νομικά πρόσωπα που ενεργούν υπό την ευθύνη του κράτους.
   Άρθρο 21
   1.   Η Επιτροπή επικουρείται από επιτροπή που ονομάζεται «μόνιμη επιτροπή σπόρων και πολλαπλασιαστικού υλικού γεωργικών, δενδροκομικών και δασικών φυτικών ειδών», καλούμενη στο εξής: «η επιτροπή».
   2.   Στις περιπτώσεις που γίνεται μνεία της παρούσας παραγράφου, εφαρμόζονται τα άρθρα 4 και 7 της απόφασης 1999/468/ΕΚ.
   Η περίοδος που προβλέπεται στο άρθρο 4 παράγραφος 3 της απόφασης 1999/468/ΕΚ ορίζεται σε ένα μήνα.
   3.   Στις περιπτώσεις που γίνεται μνεία της παρούσας παραγράφου, εφαρμόζονται τα άρθρα 5 και 7 της απόφασης 1999/468/ΕΚ.
   Η περίοδος που προβλέπεται στο άρθρο 5 παράγραφος 6 της απόφασης 1999/468/ΕΚ ορίζεται τρίμηνη.
   Άρθρο 22
   Οι τροποποιήσεις των δελτίων που αναφέρονται στο άρθρο 4 καθώς και των λεπτομερειών και όρων εφαρμογής της παρούσας οδηγίας, θεσπίζονται με τη διαδικασία που αναφέρεται στο άρθρο 21 παράγραφος 2.
   Άρθρο 23
   1.   Τα κράτη μέλη μεριμνούν ώστε το πολλαπλασιαστικό υλικό και τα φυτάρια κηπευτικών που παράγονται στο έδαφός τους και προορίζονται για εμπορία να πληρούν τις απαιτήσεις της παρούσας οδηγίας.
   2.   Εάν, κατά τη διάρκεια επίσημου ελέγχου διαπιστωθεί ότι δεν είναι δυνατή η εμπορία πολλαπλασιαστικού υλικού ή φυταρίων κηπευτικών, επειδή δεν πληρούν ένα φυτοϋγειονομικό όρο, το ενδιαφερόμενο κράτος μέλος λαμβάνει τα κατάλληλα επίσημα μέτρα για την εξάλειψη κάθε φυτοϋγειονομικού κινδύνου που ενδέχεται να προκύψει.
   Άρθρο 24
   Όσον αφορά τα άρθρα 5 έως 11, 14, 15, 17, 19 και 23, η ημερομηνία εφαρμογής για κάθε γένος ή είδος του παραρτήματος II καθορίζεται με τη διαδικασία που αναφέρεται στο άρθρο 21 παράγραφος 2, κατά τη σύνταξη του δελτίου που αναφέρεται στο άρθρο 4.
   Άρθρο 25
   Η οδηγία 92/33/ΕΟΚ, όπως τροποποιήθηκε με τις πράξεις που παρατίθενται στο παράρτημα ΙΙΙ μέρος Α καταργείται, με την επιφύλαξη των υποχρεώσεων των κρατών μελών όσον αφορά τις προθεσμίες ενσωμάτωσης στο εθνικό δίκαιο και εφαρμογής των οδηγιών που εμφαίνονται στο παράρτημα ΙΙΙ μέρος Β.
   Οι αναφορές στην καταργούμενη οδηγία νοούνται ως αναφορές στην παρούσα οδηγία και διαβάζονται σύμφωνα με τον πίνακα αντιστοιχίας του παραρτήματος IV.
   Άρθρο 26
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 27
   Η παρούσα οδηγία απευθύνεται στα κράτη μέλη.

      Βρυξέλλες, 15 Ιουλίου 2008.

            Για το Συμβούλιο

            Ο Πρόεδρος

         M. BARNIER

      (1)  Γνώμη της 11ης Μαρτίου 2008 (δεν έχει δημοσιευθεί ακόμη στην Επίσημη Εφημερίδα).

      (2)  ΕΕ L 157 της 10.6.1992, σ. 1. Οδηγία όπως τροποποιήθηκε τελευταία με την απόφαση 2007/699/ΕΚ της Επιτροπής (ΕΕ L 284 της 30.10.2007, σ. 33).

      (3)  Βλέπε παράρτημα ΙΙΙ μέρος Α.

      (4)  ΕΕ L 193 της 20.7.2002, σ. 33. Οδηγία όπως τροποποιήθηκε τελευταία με την οδηγία 2006/124/ΕΚ της Επιτροπής (ΕΕ L 339 της 6.12.2006, σ. 12).

      (5)  ΕΕ L 169 της 10.7.2000, σ. 1. Οδηγία όπως τροποποιήθηκε τελευταία με την οδηγία 2008/64/ΕΚ της Επιτροπής (ΕΕ L 168 της 28.6.2008, σ. 31).

      (6)  ΕΕ L 184 της 17.7.1999, σ. 23. Απόφαση όπως τροποποιήθηκε με την απόφαση 2006/512/ΕΚ (ΕΕ L 200 της 22.7.2006, σ. 11).

      ΠΑΡΑΡΤΗΜΑ I
      Όροι που πρέπει να ορίζονται σύμφωνα με το άρθρο 4
      ΜΕΡΟΣ Α
      Όροι που πρέπει να πληρούν τα φυτάρια κηπευτικών.
      ΜΕΡΟΣ Β
      Δελτία για γένη και είδη που δεν περιλαμβάνονται στην οδηγία 2002/55/ΕΚ, τα οποία περιλαμβάνουν τους όρους που πρέπει να πληροί το πολλαπλασιαστικό υλικό.

      ΠΑΡΑΡΤΗΜΑ II
      Κατάλογος των γενών και ειδών που αναφέρονται στο άρθρο 1 παράγραφος 2

                  Allium cepa L.

                              —

                                 Cepa Group

                  Κρεμμύδι

                              —

                                 Aggregatum Group

                  Ασκαλώνιο

                     Allium fistulosum L.

                  Σιμπούλα

                     Allium porrum L.

                  Πράσο

                     Allium sativum L.

                  Σκόρδο

                     Allium schoenoprasum L.

                  Σχοινόπρασο

                     Anthriscus cerefolium (L.) Hoffm.

                  Ανθρίσκος ο χαιρέφυλλος

                     Apium graveolens L.

                  Σέλινο
                  Ρεπανοσέλινο

                     Asparagus officinalis L.

                  Σπαράγγι

                     Beta vulgaris L.

                  Κοκκινογούλι συμπεριλαμβανομένου του Cheltenham beet
                  Σέσκουλο

                     Brassica oleracea L.

                  Σγουρό λάχανο
                  Κουνουπίδι
                  Μπρόκολο
                  Λαχανάκι Βρυξελλών
                  Λάχανο Μιλάνου
                  Λευκό λάχανο
                  Κόκκινο λάχανο
                  Γογγυλοκράμβη

                     Brassica rapa L.

                  Κινέζικο λάχανο
                  Γογγύλι (ρέβα)

                     Capsicum annuum L.

                  Τσίλι ή πιπεριά

                     Cichorium endivia L.

                  Αντίδι κατσαρό
                  Αντίδι πλατύφυλλο

                     Cichorium intybus L.

                  Ραδίκι witloof
                  Ραδίκι πλατύφυλλο ή ιταλικό ραδίκι
                  Κιχώριο για βιομηχανικές χρήσεις

                     Citrullus lanatus (Thunb.) Matsum. et Nakai

                  Καρπούζι

                     Cucumis melo L.

                  Πεπόνι

                     Cucumis sativus L.

                  Αγγούρι
                  Αγγουράκι τουρσί

                     Cucurbita maxima Duchesne

                  Κολοκύθα

                     Cucurbita pepo L.

                  Κολοκυθάκι

                     Cynara cardunculus L.

                  Αγκινάρα
                  Αγριοαγκινάρα

                     Daucus carota L.

                  Καρότο
                  Καρότο κτηνοτροφικό

                     Foeniculum vulgare Mill.

                  Μάραθο

                     Lactuca sativa L.

                  Μαρούλι

                     Lycopersicon esculentum Mill.

                  Τομάτα

                     Petroselinum crispum (Mill.) Nyman ex A. W. Hill

                  Μαϊντανός

                     Phaseolus coccineus L.

                  Φασίολος ο ισπανικός

                     Phaseolus vulgaris L.

                  Φασίολος ο νάνος
                  Αναρριχώμενος φασίολος

                     Pisum sativum L. (partim)

                  Μπιζέλι ξηρό
                  Μπιζέλι στρογγυλό
                  Μπιζέλι γλυκό

                     Raphanus sativus L.

                  Ραπάνι
                  Ραπανάκι

                     Rheum rhabarbarum L.

                  Ραβέντι

                     Scorzonera hispanica L.

                  Σκορτσονέρα η ισπανική

                     Solanum melongena L.

                  Μελιτζάνα

                     Spinacia oleracea L.

                  Σπανάκι

                     Valerianella locusta (L.) Laterr.

                  Λυκοτρίβολο

                     Vicia faba L. (partim)

                  Κουκιά

                     Zea mays L. (partim)

                  Γλυκό καλαμπόκι
                  Ποπ κορν

      ΠΑΡΑΡΤΗΜΑ III
      ΜΕΡΟΣ Α
      Καταργούμενη οδηγία με κατάλογο των διαδοχικών της τροποποιήσεων
      (που αναφέρονται στο άρθρο 25)

                  Οδηγία 92/33/ΕΟΚ του Συμβουλίου
                  (ΕΕ L 157 της 10.6.1992, σ. 1)

                  Απόφαση 93/400/ΕΟΚ της Επιτροπής
                  (ΕΕ L 177 της 21.7.1993, σ. 27)

                  Απόφαση 94/152/ΕΚ της Επιτροπής
                  (ΕΕ L 66 της 10.3.1994, σ. 33)

                  Απόφαση 95/25/ΕΚ της Επιτροπής
                  (ΕΕ L 36 της 16.2.1995, σ. 34)

                  Απόφαση 97/109/ΕΚ της Επιτροπής
                  (ΕΕ L 39 της 8.2.1997, σ. 21)

                  Απόφαση 1999/29/ΕΚ της Επιτροπής
                  (ΕΕ L 8 της 14.1.1999, σ. 29)

                  Απόφαση 2002/111/ΕΚ της Επιτροπής
                  (ΕΕ L 41 της 13.2.2002, σ. 43)

                  Κανονισμός (ΕΚ) αριθ. 806/2003 του Συμβουλίου
                  (ΕΕ L 122 της 16.5.2003, σ. 1)

                  Μόνον το παράρτημα ΙΙ σημείο 6 και το παράρτημα ΙΙΙ σημείο 27

                  Οδηγία 2003/61/ΕΚ του Συμβουλίου
                  (ΕΕ L 165 της 3.7.2003, σ. 23)

                  Μόνον το άρθρο 1 σημείο 4

                  Απόφαση 2005/55/ΕΚ της Επιτροπής
                  (ΕΕ L 22 της 26.1.2005, σ. 17)

                  Οδηγία 2006/124/ΕΚ της Επιτροπής
                  (ΕΕ L 339 της 6.12.2006, σ. 12)

                  Μόνον το άρθρο 1 και το παράρτημα

                  Απόφαση 2007/699/ΕΚ της Επιτροπής
                  (ΕΕ L 284 της 30.10.2007, σ. 33)

            ΜΕΡΟΣ B
      Κατάλογος ημερομηνιών ενσωμάτωσης στο εθνικό δίκαιο και εφαρμογής
      (που αναφέρονται στο άρθρο 25)

                  Οδηγία

                  Λήξη προθεσμίας ενσωμάτωσης

                  Ημερομηνία εφαρμογής

                  92/33/ΕΟΚ

                  31 Δεκεμβρίου 1992

                  —

                  2003/61/ΕΚ

                  10 Οκτωβρίου 2003

                  —

                  2006/124/ΕΚ

                  30 Ιουνίου 2007

                  1η Ιουλίου 2007 (1)

         (1)  Σύμφωνα με το άρθρο 3 παράγραφος 1 δεύτερο εδάφιο της οδηγίας 2006/124/ΕΚ: «Εφαρμόζουν τις διατάξεις αυτές από την 1η Ιουλίου 2007. Ωστόσο, μπορούν να αναβάλουν έως τις 31 Δεκεμβρίου 2009 την εφαρμογή των διατάξεων σχετικά με την επίσημη έγκριση ποικιλιών που ανήκουν στα είδη Allium cepa L. (ποικιλία aggregatum group), Allium fistulosum L., Allium sativum L., Allium schoenoprasum L., Rheum rhabarbarum L. και Zea mays L».

      ΠΑΡΑΡΤΗΜΑ IV
      ΠΙΝΑΚΑΣ ΑΝΤΙΣΤΟΙΧΙΑΣ

                  Οδηγία 92/33/ΕΟΚ

                  Παρούσα οδηγία

                  Άρθρα 1, 2 και 3

                  Άρθρα 1, 2 και 3

                  Άρθρο 4 εισαγωγική φράση

                  Άρθρο 4 εισαγωγική φράση

                  Άρθρο 4 σημεία i) και ii)

                  Άρθρο 4 στοιχεία α) και β)

                  Άρθρα 5, 6 και 7

                  Άρθρα 5, 6 και 7

                  Άρθρο 8 παράγραφος 1

                  Άρθρο 8 παράγραφος 1

                  Άρθρο 8 παράγραφος 2 πρώτο εδάφιο

                  Άρθρο 8 παράγραφος 2

                  Άρθρο 8 παράγραφος 2 δεύτερο εδάφιο

                  Άρθρο 8 παράγραφος 3

                  Άρθρο 9 παράγραφοι 1 και 2

                  Άρθρο 9 παράγραφοι 1 και 2

                  Άρθρο 9 παράγραφος 3

                  —

                  Άρθρο 9 παράγραφος 4 πρώτο εδάφιο

                  Άρθρο 9 παράγραφος 3

                  Άρθρο 9 παράγραφος 4 δεύτερο εδάφιο

                  —

                  Άρθρα 10 και 11

                  Άρθρα 10 και 11

                  Άρθρο 12 πρώτο εδάφιο εισαγωγική φράση

                  Άρθρο 12 παράγραφος 1 εισαγωγική φράση

                  Άρθρο 12 πρώτο εδάφιο πρώτη και δεύτερη περίπτωση

                  Άρθρο 12 παράγραφος 1 στοιχεία α) και β)

                  Άρθρο 12 δεύτερο εδάφιο

                  Άρθρο 12 παράγραφος 2

                  Άρθρα 13 έως 20

                  Άρθρα 13 έως 20

                  Άρθρο 21 παράγραφοι 1 και 2

                  Άρθρο 21 παράγραφοι 1 και 2

                  Άρθρο 21 παράγραφος 3

                  Άρθρο 21 παράγραφος 4

                  Άρθρο 22 παράγραφος 1

                  —

                  Άρθρο 22 παράγραφος 2

                  Άρθρο 21 παράγραφος 3

                  Άρθρο 23

                  Άρθρο 22

                  Άρθρο 24

                  Άρθρο 23

                  Άρθρο 25 παράγραφος 1

                  —

                  Άρθρο 25 παράγραφος 2

                  Άρθρο 24

                  —

                  Άρθρο 25

                  —

                  Άρθρο 26

                  Άρθρο 26

                  Άρθρο 27

                  Παραρτήματα Ι και ΙΙ

                  Παραρτήματα Ι και ΙΙ

                  —

                  Παραρτήματα ΙΙΙ και ΙV


title: Οδηγία 2008/92/ΕΚ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2008 , σχετικά με κοινοτική διαδικασία για τη βελτίωση της διαφάνειας των τιμών αερίου και ηλεκτρικής ενέργειας για τον τελικό βιομηχανικό καταναλωτή (αναδιατύπωση) (Κείμενο που παρουσιάζει ενδιαφέρον για τον ΕΟΧ)

text:
               7.11.2008

               EL

               Επίσημη Εφημερίδα της Ευρωπαϊκής Ένωσης

               L 298/9

      ΟΔΗΓΊΑ 2008/92/ΕΚ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ

   της 22ας Οκτωβρίου 2008
   σχετικά με κοινοτική διαδικασία για τη βελτίωση της διαφάνειας των τιμών αερίου και ηλεκτρικής ενέργειας για τον τελικό βιομηχανικό καταναλωτή (αναδιατύπωση)
   (Κείμενο που παρουσιάζει ενδιαφέρον για τον ΕΟΧ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 285 παράγραφος 1,
   την πρόταση της Επιτροπής,
   Αποφασίζοντας σύμφωνα με τη διαδικασία του άρθρου 251 της συνθήκης (1),
   Εκτιμώντας τα ακόλουθα:

               (1)

               Η οδηγία 90/377/ΕΟΚ του Συμβουλίου, της 29ης Ιουνίου 1990, σχετικά με μια κοινοτική διαδικασία για τη διαφάνεια των τιμών αερίου και ηλεκτρικής ενέργειας για τον τελικό βιομηχανικό καταναλωτή (2), έχει τροποποιηθεί σημαντικά και κατ’ επανάληψη (3). Δεδομένου ότι τώρα πρόκειται να γίνουν νέες τροποποιήσεις στην εν λόγω οδηγία, είναι επιθυμητή, για λόγους σαφήνειας, η αναδιατύπωση των διατάξεων της εν λόγω οδηγίας.

               (2)

               Η διαφάνεια των τιμών της ενέργειας, στο βαθμό που ενισχύει τους όρους με τους οποίους εξασφαλίζεται ότι δεν υπάρχει στρέβλωση του ανταγωνισμού στην κοινή αγορά, αποτελεί βασικό παράγοντα για την υλοποίηση και την καλή λειτουργία της εσωτερικής αγοράς της ενέργειας.

               (3)

               Η διαφάνεια μπορεί να συμβάλει στην εξάλειψη των διακρίσεων που εφαρμόζονται έναντι των χρηστών, ευνοώντας της ελεύθερη επιλογή τους μεταξύ πηγών ενέργειας και μεταξύ προμηθευτών.

               (4)

               Η σημερινή διαφάνεια ποικίλλει ανάλογα με τις πηγές ενέργειας και ανάλογα με τα κράτη μέλη και τις περιοχές της Κοινότητας γεγονός που θέτει σε κίνδυνο την υλοποίηση της εσωτερικής αγοράς ενέργειας.

               (5)

               Ωστόσο, η τιμή που καταβάλλει η κοινοτική βιομηχανία για την ενέργεια την οποία καταναλώνει αποτελεί έναν από τους παράγοντες της ανταγωνιστικότητάς της και, για τον λόγο αυτό, θα πρέπει να διαφυλάσσεται ο εμπιστευτικός της χαρακτήρας.

               (6)

               Το σύστημα των τυπικών καταναλωτών που χρησιμοποιείται από τη Στατιστική Υπηρεσία των Ευρωπαϊκών Κοινοτήτων (Eurostat) στις δημοσιεύσεις των τιμών και το σύστημα τιμών που τέθηκε σε εφαρμογή για τους μεγάλους βιομηχανικούς καταναλωτές ηλεκτρικού ρεύματος, διασφαλίζουν ότι η διαφάνεια δεν παρεμποδίζει την προστασία του εμπιστευτικού χαρακτήρα των πληροφοριών.

               (7)

               Είναι σκόπιμο να επεκταθούν οι κατηγορίες καταναλωτών που χρησιμοποιούνται από τη Eurostat, έως τα ανώτατα όρια στα οποία εξασφαλίζεται η αντιπροσωπευτικότητα των καταναλωτών.

               (8)

               Με τον τρόπο αυτό, επιτυγχάνεται η διαφάνεια των τιμών για τον τελικό καταναλωτή χωρίς να διακυβεύεται ο αναγκαίος εμπιστευτικός χαρακτήρας των συμβάσεων. Για να τηρηθεί ο εμπιστευτικός αυτός χαρακτήρας, πρέπει να υπάρχουν τουλάχιστον τρεις καταναλωτές σε οποιαδήποτε δεδομένη κατηγορία καταναλωτών, προκειμένου να είναι δυνατή η δημοσίευση μιας τιμής.

               (9)

               Οι πληροφορίες αυτές που αφορούν το αέριο και την ηλεκτρική ενέργεια που καταναλώνει η βιομηχανία για τελικές ενεργειακές χρήσεις, θα δώσουν επίσης τη δυνατότητα συγκρίσεων με τις άλλες πηγές ενέργειας (πετρέλαιο, άνθρακα, ενέργεια από ορυκτά καύσιμα και από ανανεώσιμες πηγές ενέργειας) και τους άλλους καταναλωτές.

               (10)

               Οι επιχειρήσεις που εξασφαλίζουν την προμήθεια αερίου και ηλεκτρικής ενέργειας, καθώς και οι βιομηχανικοί καταναλωτές αερίου ή ηλεκτρικής ενέργειας, εξακολουθούν, ανεξάρτητα από την εφαρμογή της παρούσας οδηγίας, να υπόκεινται στην εφαρμογή των κανόνων ανταγωνισμού της συνθήκης και, κατά συνέπεια, η Επιτροπή έχει τη δυνατότητα, να απαιτήσει την κοινοποίηση των τιμών και των όρων πώλησης.

               (11)

               Η γνώση των συστημάτων τιμών τα οποία ισχύουν αποτελεί μέρος της διαφάνειας των τιμών.

               (12)

               Η γνώση σχετικά με την κατάταξη των καταναλωτών κατά κατηγορία, καθώς και σχετικά με τα αντίστοιχα μερίδιά τους στην αγορά αποτελεί επίσης μέρος της διαφάνειας των τιμών.

               (13)

               Η γνωστοποίηση στη Eurostat των τιμών και των όρων πώλησης στους καταναλωτές, συνοδευόμενη και από τη γνωστοποίηση των εφαρμοζόμενων συστημάτων τιμών, καθώς και της κατάταξης των καταναλωτών κατά κατηγορία κατανάλωσης, θα πρέπει να ισοδυναμεί με επαρκή ενημέρωση της Επιτροπής, ώστε να μπορεί αυτή να αποφασίζει, όπως απαιτείται, τα ενδεδειγμένα μέτρα ή προτάσεις, λαμβάνοντας υπόψη την κατάσταση που επικρατεί στην εσωτερική αγορά ενέργειας.

               (14)

               Η αξιοπιστία των δεδομένων που γνωστοποιούνται στη Eurostat διασφαλίζεται καλύτερα αν οι ίδιες οι επιχειρήσεις επεξεργάζονται τα δεδομένα αυτά.

               (15)

               Η εξοικείωση με το φορολογικό σύστημα και τις οιονεί φορολογικές επιβαρύνσεις που ισχύουν σε κάθε κράτος μέλος, είναι σημαντική για να εξασφαλισθεί η διαφάνεια των τιμών.

               (16)

               Πρέπει να είναι δυνατόν να ελέγχεται η αξιοπιστία των δεδομένων που γνωστοποιούνται στη Eurostat.

               (17)

               Η υλοποίηση της διαφάνειας προϋποθέτει τη δημοσίευση και την όσο το δυνατόν ευρύτερη γνωστοποίηση των τιμών και των συστημάτων τιμολόγησης στους καταναλωτές.

               (18)

               Για να υλοποιηθεί η διαφάνεια των τιμών της ενέργειας, θα πρέπει να χρησιμοποιούνται ως υπόβαθρο δοκιμασμένες μέθοδοι και τεχνικές τις οποίες να έχει επεξεργασθεί και εφαρμόσει η Eurostat, στο επίπεδο τόσο της επεξεργασίας των δεδομένων και του ελέγχου της αξιοπιστίας τους, όσο και της δημοσίευσής τους.

               (19)

               Ενόψει της υλοποίησης της εσωτερικής αγοράς ενέργειας, το σύστημα διαφάνειας θα πρέπει να τεθεί σε λειτουργία το συντομότερο δυνατόν.

               (20)

               Η ομοιόμορφη εφαρμογή της παρούσας οδηγίας σε όλα τα κράτη μέλη μπορεί να επιτευχθεί μόνον όταν η αγορά φυσικού αερίου, ιδίως όσον αφορά την υποδομή, θα έχει φθάσει σε ικανοποιητικό επίπεδο ανάπτυξης.

               (21)

               Τα μέτρα που είναι αναγκαία για την εφαρμογή της παρούσας οδηγίας θα πρέπει να θεσπισθούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (4).

               (22)

               Ειδικότερα θα πρέπει να εξουσιοδοτηθεί η Επιτροπή να προβαίνει στις απαιτούμενες αλλαγές των παραρτημάτων Ι και ΙΙ λόγω εντοπισμού συγκεκριμένων προβλημάτων. Δεδομένου ότι τα μέτρα αυτά είναι γενικής εμβελείας και έχουν ως αντικείμενο την τροποποίηση ορισμένων μη ουσιωδών στοιχείων της παρούσας οδηγίας, πρέπει να θεσπισθούν σύμφωνα με την κανονιστική διαδικασία με έλεγχο του άρθρου 5α της απόφασης 1999/468/ΕΚ.

               (23)

               Δεδομένου ότι τα εισαγόμενα στην παρούσα οδηγία νέα στοιχεία αναφέρονται αποκλειστικά στη διαδικασία επιτροπής, δεν χρειάζεται να ενσωματωθούν από τα κράτη μέλη στο εθνικό δίκαιο.

               (24)

               Η παρούσα οδηγία δεν θα πρέπει να θίγει τις υποχρεώσεις των κρατών μελών όσον αφορά τις προθεσμίες ενσωμάτωσης στο εθνικό δίκαιο των οδηγιών που παρατίθενται στο παράρτημα ΙΙΙ μέρος Β,

         ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Τα κράτη μέλη λαμβάνουν τα αναγκαία μέτρα ώστε οι επιχειρήσεις που προμηθεύουν αέριο ή ηλεκτρική ενέργεια στους τελικούς καταναλωτές της βιομηχανίας, όπως ορίζονται στα παραρτήματα I και II, να γνωστοποιούν στη Στατιστική Υπηρεσία των Ευρωπαϊκών Κοινοτήτων (Eurostat), με τη μορφή που προβλέπεται στο άρθρο 3:

               1.

               τις τιμές και τους όρους πώλησης αερίου και ηλεκτρικής ενέργειας στους τελικούς βιομηχανικούς καταναλωτές,

               2.

               τα ισχύοντα συστήματα τιμών,

               3.

               την κατάταξη των καταναλωτών και των αντίστοιχων ποσοτήτων κατά κατηγορία κατανάλωσης, ούτως ώστε να εξασφαλίζεται η αντιπροσωπευτικότητα, σε εθνικό επίπεδο, των κατηγοριών αυτών.

         Άρθρο 2
   1.   Οι αναφερόμενες στο άρθρο 1 επιχειρήσεις καταγράφουν τα προβλεπόμενα στις παραγράφους 1 και 2 του άρθρου 1 δεδομένα, την 1η Ιανουαρίου και την 1η Ιουλίου κάθε έτους.
   Τα δεδομένα αυτά, διαμορφωμένα σύμφωνα με τις διατάξεις του άρθρου 3, αποστέλλονται εντός δύο μηνών στη Eurostat και στις αρμόδιες αρχές των κρατών μελών.
   2.   Με βάση τα αναφερόμενα στην παράγραφο 1 δεδομένα, η Eurostat δημοσιεύει, τον Μάιο και τον Νοέμβριο κάθε έτους, με την ενδεδειγμένη μορφή, τις τιμές αερίου και ηλεκτρικής ενέργειας για βιομηχανική χρήση στα κράτη μέλη καθώς και τα συστήματα τιμών που χρησιμοποιήθηκαν για το σκοπό αυτό.
   3.   Οι πληροφορίες που προβλέπονται στο άρθρο 1 παράγραφος 3 αποστέλλονται στη Eurostat και στις αρμόδιες αρχές των κρατών μελών κάθε διετία.
   Οι πληροφορίες αυτές δεν δημοσιεύονται.
   Άρθρο 3
   Οι διατάξεις εφαρμογής όσον αφορά τη μορφή και το περιεχόμενο, καθώς και όλα τα λοιπά χαρακτηριστικά των πληροφοριών που προβλέπονται στο άρθρο 1, παρατίθενται στα παραρτήματα I και II.
   Άρθρο 4
   Η Eurostat δεν κοινολογεί τα δεδομένα που της παρέχονται δυνάμει του άρθρου 1, τα οποία, λόγω της φύσης τους, εμπίπτουν ενδεχομένως στο εμπορικό απόρρητο. Στα εμπιστευτικά αυτά στατιστικά δεδομένα που διαβιβάζονται στη Eurostat έχουν πρόσβαση μόνον οι υπάλληλοι της Eurostat και μπορούν να χρησιμοποιούνται αποκλειστικά και μόνο για στατιστικούς σκοπούς.
   Πάντως, η πρώτη παράγραφος δεν εμποδίζει τη δημοσίευση των εν λόγω δεδομένων υπό συνοπτική μορφή που να μην επιτρέπει την αναγνώριση μεμονωμένων εμπορικών συναλλαγών.
   Άρθρο 5
   Όταν η Eurostat διαπιστώνει την ύπαρξη στατιστικά σημαντικών ανωμαλιών ή ασυνεπειών στα δεδομένα που της διαβιβάζονται δυνάμει της παρούσας οδηγίας, μπορεί να ζητεί από τις εθνικές αρχές να της επιτρέψουν να λάβει γνώση των προσηκόντων αναλυτικών δεδομένων, καθώς και των μεθόδων υπολογισμού ή αξιολόγησης στις οποίες βασίζονται τα συνοπτικά δεδομένα, με σκοπό να εκτιμήσει ή και να διορθώσει τις πληροφορίες που κρίνει αφύσικες.
   Άρθρο 6
   Η Επιτροπή επιφέρει, οσάκις ενδείκνυται, στα παραρτήματα I και II, τις απαιτούμενες αλλαγές λόγω εντοπισμού συγκεκριμένων προβλημάτων. Τα εν λόγω μέτρα τα οποία έχουν ως αντικείμενο την τροποποίηση μη ουσιωδών στοιχείων της παρούσας οδηγίας, θεσπίζονται σύμφωνα με την κανονιστική διαδικασία με έλεγχο η οποία αναφέρεται στο άρθρο 7 παράγραφος 2.
   Πάντως, οι αλλαγές αυτές αφορούν μόνον τεχνικά στοιχεία των παραρτημάτων I και II, και δεν αλλοιώνουν τη γενική συλλογιστική του συστήματος.
   Άρθρο 7
   1.   Η Επιτροπή επικουρείται από επιτροπή.
   2.   Στις περιπτώσεις που γίνεται μνεία της παρούσας παραγράφου, εφαρμόζεται το άρθρο 5α παράγραφοι 1 έως 4 και το άρθρο 7 της απόφασης 1999/468/ΕΚ, λαμβανομένων υπόψη των διατάξεων του άρθρου 8 της ίδιας απόφασης.
   Άρθρο 8
   Μία φορά το χρόνο, η Επιτροπή υποβάλλει συγκεφαλαιωτική έκθεση σχετικά με τη λειτουργία της παρούσας οδηγίας στο Ευρωπαϊκό Κοινοβούλιο, το Συμβούλιο και την Ευρωπαϊκή Οικονομική και Κοινωνική Επιτροπή.
   Άρθρο 9
   Όσον αφορά το φυσικό αέριο, η παρούσα οδηγία θα εφαρμοσθεί στα κράτη μέλη μόλις πέντε έτη μετά την εισαγωγή αυτού του είδους ενέργειας στη συγκεκριμένη αγορά.
   Τα ενδιαφερόμενα κράτη μέλη γνωστοποιούν στην Επιτροπή ρητά και αμελλητί την ημερομηνία εισαγωγής αυτής της πηγής ενέργειας στην εθνική αγορά.
   Άρθρο 10
   Η οδηγία 90/377/ΕΟΚ, όπως τροποποιήθηκε με τις πράξεις που παρατίθενται στο παράρτημα ΙΙΙ μέρος Α, καταργείται, με την επιφύλαξη των υποχρεώσεων των κρατών μελών όσον αφορά στις προθεσμίες ενσωμάτωσης στο εθνικό δίκαιο των οδηγιών που παρατίθενται στο παράρτημα ΙΙΙ μέρος Β.
   Οι αναφορές στην καταργούμενη οδηγία θεωρούνται ως αναφορές στην παρούσα οδηγία και διαβάζονται σύμφωνα με τον πίνακα αντιστοιχίας του παραρτήματος IV.
   Άρθρο 11
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 12
   Η παρούσα οδηγία απευθύνεται στα κράτη μέλη.

      Στρασβούργο, 22 Οκτωβρίου 2008.

            Για το Ευρωπαϊκό Κοινοβούλιο

            Ο Πρόεδρος

         H.-G. PÖTTERING

            Για το Συμβούλιο

            Ο Πρόεδρος

         J.-P. JOUYET

      (1)  Γνώμη του Ευρωπαϊκού Κοινοβουλίου της 17ης Ιουνίου 2008 (δεν έχει ακόμα δημοσιευθεί στην Επίσημη Εφημερίδα) και απόφαση του Συμβουλίου της 25ης Σεπτεμβρίου 2008.

      (2)  ΕΕ L 185 της 17.7.1990, σ. 16.

      (3)  Βλέπε παράρτημα III μέρος Α.

      (4)  ΕΕ L 184 της 17.7.1999, σ. 23.

      ΠΑΡΑΡΤΗΜΑ I
      ΤΙΜΕΣ ΑΕΡΙΟΥ
      Οι τιμές αερίου για τον τελικό βιομηχανικό καταναλωτή (1) πρέπει να συλλέγονται και να καταρτίζονται σύμφωνα με την ακόλουθη μεθοδολογία:

                  α)

                  Οι τιμές που πρέπει να αναφέρονται είναι οι τιμές τις οποίες πληρώνουν οι τελικοί βιομηχανικοί καταναλωτές που αγοράζουν φυσικό αέριο διανεμόμενο μέσω δικτύου σωληνώσεων για ιδία χρήση.

                  β)

                  Εξετάζονται όλες οι χρήσεις αερίου για βιομηχανικούς σκοπούς. Ωστόσο, από το σύστημα εξαιρούνται οι καταναλωτές αερίου που το χρησιμοποιούν:

                              —

                              για παραγωγή ηλεκτρικής ενέργειας σε σταθμούς ηλεκτροπαραγωγής ή σταθμούς συμπαραγωγής θερμότητας-ηλεκτρισμού,

                              —

                              για μη ενεργειακές χρήσεις (π.χ. στη χημική βιομηχανία),

                              —

                              σε ποσότητες άνω των 4 000 000 Gigajoule (GJ) ετησίως.

                  γ)

                  Οι καταγραφόμενες τιμές βασίζονται σε σύστημα τυπικών επιπέδων κατανάλωσης που ορίζεται με κλίμακα ετήσιας κατανάλωσης αερίου.

                  δ)

                  Οι τιμές συλλέγονται δύο φορές ανά έτος, στην αρχή κάθε εξαμήνου (Ιανουάριος και Ιούλιος) και αφορούν τις μέσες τιμές που πλήρωσαν βιομηχανικοί τελικοί καταναλωτές για αέριο στο διάστημα του προηγουμένου εξαμήνου. Η πρώτη ανακοίνωση των στοιχείων για τις τιμές στη Στατιστική Υπηρεσία των Ευρωπαϊκών Κοινοτήτων (Eurostat) θα αφορά την κατάσταση όπως θα έχει διαμορφωθεί την 1η Ιανουαρίου 2008.

                  ε)

                  Οι τιμές πρέπει να εκφράζονται σε εθνικό νόμισμα ανά Gigajoule. Η χρησιμοποιούμενη μονάδα ενέργειας μετράται με βάση την ακαθάριστη θερμογόνο δύναμη (ΑΘΔ).

                  στ)

                  Στις τιμές πρέπει να περιλαμβάνονται όλες οι καταβλητέες επιβαρύνσεις: επιβαρύνσεις δικτύου συν καταναλωθείσα ενέργεια, μείον τυχόν εκπτώσεις ή δώρα, συν λοιπές επιβαρύνσεις (μίσθωση του μετρητή, πάγιο τέλος κ.λπ.). Δεν περιλαμβάνεται η δαπάνη αρχικής σύνδεσης.

                  ζ)

                  Οι τιμές πρέπει να καταγράφονται ως εθνικοί μέσοι όροι.

                  η)

                  Τα κράτη μέλη αναπτύσσουν και εφαρμόζουν οικονομικώς συμφέρουσες διαδικασίες για τη διασφάλιση αντιπροσωπευτικού συστήματος κατάρτισης δεδομένων με βάση τους ακόλουθους κανόνες:

                              —

                              οι τιμές θα αντιπροσωπεύουν σταθμισμένους μέσους όρους τιμών, χρησιμοποιώντας ως στάθμιση τα μερίδια της αγοράς των επιχειρήσεων προμήθειας αερίου της έρευνας. Θα δίνονται αριθμητικοί μέσοι όροι τιμών μόνο όταν δεν μπορούν να υπολογισθούν σταθμισμένα αριθμητικά στοιχεία. Και στις δύο περιπτώσεις, τα κράτη μέλη θα διασφαλίζουν την κάλυψη αντιπροσωπευτικού μεριδίου της εθνικής αγοράς από την έρευνα,

                              —

                              τα μερίδια της αγοράς θα πρέπει να βασίζονται στην ποσότητα αερίου που αναγράφεται στο τιμολόγιο που εκδίδει η επιχείρηση προμήθειας αερίου στον βιομηχανικό τελικό καταναλωτή. Στο μέτρο του δυνατού, τα μερίδια της αγοράς θα υπολογίζονται χωριστά για κάθε επίπεδο κατανάλωσης. Τα κράτη μέλη θα διαχειρίζονται τις χρησιμοποιούμενες πληροφορίες για τον υπολογισμό των σταθμισμένων μέσων όρων τιμών, τηρώντας τους κανόνες περί εμπιστευτικότητας,

                              —

                              για να διαφυλαχθεί η εμπιστευτικότητα των πληροφοριών, τα δεδομένα που σχετίζονται με τις τιμές θα ανακοινώνονται μόνο εφόσον, στο οικείο κράτος μέλος, υπάρχουν τουλάχιστον τρεις τελικοί καταναλωτές σε καθεμία από τις κατηγορίες που αναφέρονται στο στοιχείο ι).

                  θ)

                  Πρέπει να δίνονται τρία επίπεδα τιμών:

                              —

                              τιμές χωρίς φόρους και εισφορές,

                              —

                              τιμές χωρίς ΦΠΑ και λοιπούς ανακτήσιμους φόρους,

                              —

                              τιμές συμπεριλαμβανομένων των πάσης φύσεως φόρων, εισφορών και ΦΠΑ.

                  ι)

                  Η έρευνα θα καλύπτει τις τιμές αερίου για τις ακόλουθες κατηγορίες βιομηχανικών τελικών καταναλωτών:

                              Βιομηχανικός τελικός καταναλωτής

                              Ετήσια κατανάλωση αερίου (GJ)

                              Κατώτατη

                              Ανώτατη

                              Επίπεδο I1

                              < 1 000

                              Επίπεδο I2

                              1 000

                              < 10 000

                              Επίπεδο I3

                              10 000

                              < 100 000

                              Επίπεδο I4

                              100 000

                              < 1 000 000

                              Επίπεδο I5

                              1 000 000

                              <= 4 000 000

                  ια)

                  Μία φορά ανά διετία, μαζί με την αναφορά τιμών του Ιανουαρίου, στη Eurostat θα γνωστοποιούνται πληροφορίες σχετικά με το χρησιμοποιούμενο σύστημα κατάρτισης, και ειδικότερα: περιγραφή της έρευνας και της έκτασής της (πλήθος επιχειρήσεων προμήθειας που εξετάστηκαν στο πλαίσιο της έρευνας, συγκεντρωτικά εκατοστιαία ποσοστά της αγοράς που αντιπροσωπεύουν κ.λπ.), και των κριτηρίων που χρησιμοποιήθηκαν για να υπολογισθούν οι σταθμισμένοι μέσοι όροι τιμών, καθώς και οι συγκεντρωτικοί όγκοι κατανάλωσης που αντιπροσωπεύει κάθε επίπεδο. Η πρώτη ανακοίνωση σχετικά με το σύστημα κατάρτισης θα αφορά την κατάσταση όπως έχει διαμορφωθεί την 1η Ιανουαρίου 2008.

                  ιβ)

                  Μία φορά ανά έτος, μαζί με την αναφορά τιμών του Ιανουαρίου, στη Eurostat θα γνωστοποιούνται πληροφορίες σχετικά με τα κυριότερα κατά μέσον όρο χαρακτηριστικά και παράγοντες που επηρεάζουν τις αναφερθείσες τιμές για κάθε επίπεδο κατανάλωσης.
                  Οι πληροφορίες θα περιλαμβάνουν:

                              —

                              μέσους συντελεστές φορτίου για βιομηχανικούς τελικούς καταναλωτές, που αντιστοιχούν σε κάθε επίπεδο κατανάλωσης, οι οποίοι υπολογίζονται με βάση τη συνολική προσφορά ενέργειας και τη μέση μέγιστη ζήτηση,

                              —

                              περιγραφή των εκπτώσεων που δίνονται για μη αδιάλειπτη παροχή,

                              —

                              περιγραφή των πάγιων τελών, της επιβάρυνσης μίσθωσης του μετρητή και τυχόν άλλων επιβαρύνσεων που ισχύουν σε εθνικό επίπεδο.

                  ιγ)

                  Μία φορά ανά έτος, μαζί με την αναφορά τιμών του Ιανουαρίου, θα πρέπει επίσης να γνωστοποιούνται τα ποσά και η μέθοδος υπολογισμού, καθώς και περιγραφή των φόρων που επιβάλλονται στις πωλήσεις αερίου προς βιομηχανικούς τελικούς καταναλωτές. Η περιγραφή πρέπει να περιλαμβάνει τυχόν εισφορά μη φορολογικού χαρακτήρα, η οποία καλύπτει έξοδα συστήματος και υποχρεώσεις δημόσιας υπηρεσίας.
                  Η παρεχόμενη περιγραφή των φόρων θα περιλαμβάνει τρεις σαφώς χωριστές ενότητες:

                              —

                              φόρους, εισφορές, εισφορές μη φορολογικού χαρακτήρα, τέλη και τυχόν άλλες φορολογικές επιβαρύνσεις μη προσδιοριζόμενες στα τιμολόγια που εκδίδονται στους βιομηχανικούς τελικούς καταναλωτές. Τα περιγραφόμενα στο παρόν σημείο στοιχεία θα περιλαμβάνονται στο πλαίσιο των αναφερόμενων αριθμητικών στοιχείων για το επίπεδο τιμής: «Τιμές χωρίς φόρους και εισφορές»,

                              —

                              φόρους και εισφορές προσδιοριζόμενους στα τιμολόγια που εκδίδονται στους βιομηχανικούς τελικούς καταναλωτές και θεωρούνται μη ανακτήσιμοι. Τα περιγραφόμενα στο παρόν σημείο στοιχεία θα περιλαμβάνονται, επομένως, στο πλαίσιο των αναφερόμενων αριθμητικών στοιχείων για το επίπεδο τιμής: «Τιμές χωρίς ΦΠΑ και λοιπούς ανακτήσιμους φόρους»,

                              —

                              Φόρο Προστιθέμενης Αξίας (ΦΠΑ) και λοιποί ανακτήσιμοι φόροι προσδιοριζόμενοι στα τιμολόγια που εκδίδονται στους βιομηχανικούς τελικούς καταναλωτές. Τα περιγραφόμενα στο παρόν σημείο στοιχεία θα περιλαμβάνονται στο πλαίσιο των αναφερόμενων αριθμητικών στοιχείων για το επίπεδο τιμής: «Τιμές συμπεριλαμβανομένων των πάσης φύσεως φόρων, εισφορών και ΦΠΑ».

                        Οι διάφοροι επιβαλλόμενοι φόροι, εισφορές, εισφορές μη φορολογικού χαρακτήρα, τέλη και φορολογικές επιβαρύνσεις έχουν σε αδρές γραμμές ως εξής:

                              —

                              Φόρος Προστιθέμενης Αξίας,

                              —

                              τέλη παραχώρησης. Αφορούν συνήθως τις άδειες και τα τέλη για την κατάληψη γης και δημόσιας ή ιδιωτικής περιουσίας από δίκτυα ή άλλα μηχανήματα του δικτύου αερίου,

                              —

                              περιβαλλοντικοί φόροι ή εισφορές. Αφορούν συνήθως την προώθηση είτε των ανανεώσιμων πηγών ενέργειας είτε τη συμπαραγωγή θερμότητας-ηλεκτρισμού ή αντιπροσωπεύουν την επιβάρυνση για εκπομπές CO2, SO2 ή άλλης ουσίας που ευθύνεται για το φαινόμενο της κλιματικής αλλαγής,

                              —

                              άλλου είδους φόροι ή εισφορές συνδεόμενες με τον ενεργειακό τομέα: υποχρεώσεις/επιβαρύνσεις δημόσιας υπηρεσίας, εισφορές για τη χρηματοδότηση ρυθμιστικών αρχών ενέργειας κ.λπ.,

                              —

                              άλλου είδους φόροι ή εισφορές μη συνδεόμενες με τον ενεργειακό τομέα: εθνικοί, τοπικοί ή περιφερειακοί φόροι κατανάλωσης ενέργειας, φόροι διανομής αερίου κ.λπ.

                        Οι φόροι εισοδήματος, οι φόροι περιουσίας, τα καύσιμα αυτοκινήτων, οι φόροι οδικής κυκλοφορίας, οι φόροι για άδειες τηλεπικοινωνιών, ραδιοεπικοινωνίας, διαφήμισης, τα τέλη για άδειες, οι φόροι στα απόβλητα κ.λπ. δεν θα λαμβάνονται υπόψη και εξαιρούνται από την παρούσα περιγραφή, επειδή αναμφισβήτητα αποτελούν μέρος των δαπανών των επιχειρήσεων εκμετάλλευσης και επιβάλλονται επίσης σε άλλους κλάδους ή δραστηριότητες.

                  ιδ)

                  Σε κράτη μέλη στα οποία όλες οι βιομηχανικές πωλήσεις καλύπτονται από μία και μόνη εταιρεία αερίου, η εν λόγω εταιρεία πρέπει να γνωστοποιεί τις σχετικές πληροφορίες. Σε κράτη μέλη στα οποία δραστηριοποιούνται περισσότερες εταιρείες, οι πληροφορίες θα πρέπει να γνωστοποιούνται από ανεξάρτητο στατιστικό οργανισμό.

         (1)  Ο βιομηχανικός τελικός καταναλωτής μπορεί να περιλαμβάνει άλλου είδους μη οικιακό καταναλωτή.

      ΠΑΡΑΡΤΗΜΑ II
      ΤΙΜΕΣ ΗΛΕΚΤΡΙΚΗΣ ΕΝΕΡΓΕΙΑΣ
      Οι τιμές ηλεκτρικής ενέργειας για τον τελικό βιομηχανικό καταναλωτή (1) πρέπει να συλλέγονται και καταρτίζονται σύμφωνα με την ακόλουθη μεθοδολογία:

                  α)

                  Οι τιμές που πρέπει να αναφέρονται είναι οι τιμές τις οποίες πληρώνουν οι τελικοί βιομηχανικοί καταναλωτές που αγοράζουν ηλεκτρική ενέργεια για ιδία χρήση.

                  β)

                  Εξετάζονται όλες οι χρήσεις ηλεκτρικής ενέργειας για βιομηχανικούς σκοπούς.

                  γ)

                  Οι καταγραφόμενες τιμές βασίζονται σε σύστημα τυπικών επιπέδων κατανάλωσης που ορίζεται με κλίμακα ετήσιας κατανάλωσης ηλεκτρισμού.

                  δ)

                  Οι τιμές συλλέγονται δύο φορές ανά έτος, στην αρχή κάθε εξαμήνου (Ιανουάριος και Ιούλιος) και αφορούν τις μέσες τιμές που πλήρωσαν βιομηχανικοί τελικοί καταναλωτές για ηλεκτρική ενέργεια στο διάστημα του προηγουμένου εξαμήνου. Η πρώτη ανακοίνωση των στοιχείων για τις τιμές στη Eurostat θα αφορά την κατάσταση όπως θα έχει διαμορφωθεί την 1η Ιανουαρίου 2008.

                  ε)

                  Οι τιμές πρέπει να εκφράζονται σε εθνικό νόμισμα ανά kWh.

                  στ)

                  Στις τιμές πρέπει να περιλαμβάνονται όλες οι καταβλητέες επιβαρύνσεις: επιβαρύνσεις δικτύου συν καταναλωθείσα ενέργεια, μείον τυχόν εκπτώσεις ή δώρα, συν λοιπές επιβαρύνσεις (χρέωση δυναμικότητας, εμπορία, μίσθωση του μετρητή κ.λπ.). Δεν περιλαμβάνεται η δαπάνη αρχικής σύνδεσης.

                  ζ)

                  Οι τιμές πρέπει να καταγράφονται ως εθνικοί μέσοι όροι.

                  η)

                  Τα κράτη μέλη αναπτύσσουν και εφαρμόζουν οικονομικώς συμφέρουσες διαδικασίες για τη διασφάλιση αντιπροσωπευτικού συστήματος κατάρτισης δεδομένων με βάση τους ακόλουθους κανόνες:

                              —

                              οι τιμές θα αντιπροσωπεύουν σταθμισμένους μέσους όρους τιμών, χρησιμοποιώντας ως στάθμιση τα μερίδια της αγοράς των επιχειρήσεων προμήθειας ηλεκτρισμού της έρευνας. Θα δίνονται αριθμητικοί μέσοι όροι τιμών μόνο όταν δεν μπορούν να υπολογισθούν σταθμισμένα αριθμητικά στοιχεία. Και στις δύο περιπτώσεις, τα κράτη μέλη θα διασφαλίζουν την κάλυψη αντιπροσωπευτικού μεριδίου της εθνικής αγοράς από την έρευνα,

                              —

                              τα μερίδια της αγοράς θα πρέπει να βασίζονται στην ποσότητα ηλεκτρικής ενέργειας που αναγράφεται στο τιμολόγιο που εκδίδει η επιχείρηση προμήθειας ηλεκτρισμού στο βιομηχανικό τελικό καταναλωτή. Στο μέτρο του δυνατού, τα μερίδια της αγοράς θα υπολογίζονται χωριστά για κάθε επίπεδο κατανάλωσης. Τα κράτη μέλη θα διαχειρίζονται τις χρησιμοποιούμενες πληροφορίες για τον υπολογισμό των σταθμισμένων μέσων όρων τιμών, τηρώντας τους κανόνες περί εμπιστευτικότητας,

                              —

                              για να διαφυλαχθεί ο εμπιστευτικός χαρακτήρας των πληροφοριών, τα δεδομένα που σχετίζονται με τις τιμές θα ανακοινώνονται μόνο εάν, στο οικείο κράτος μέλος, υπάρχουν τουλάχιστον τρεις τελικοί καταναλωτές σε καθεμία από τις κατηγορίες που εμφαίνονται στο στοιχείο ι).

                  θ)

                  Πρέπει να δίνονται τρία επίπεδα τιμών:

                              —

                              τιμές χωρίς φόρους και εισφορές,

                              —

                              τιμές χωρίς ΦΠΑ και λοιπούς ανακτήσιμους φόρους,

                              —

                              τιμές συμπεριλαμβανομένων των πάσης φύσεως φόρων, εισφορών και ΦΠΑ.

                  ι)

                  Η έρευνα θα καλύπτει τις τιμές ηλεκτρικής ενέργειας για τις ακόλουθες κατηγορίες βιομηχανικών τελικών καταναλωτών:

                              Βιομηχανικός τελικός καταναλωτής

                              Ετήσια κατανάλωση ηλεκτρικής ενέργειας (MWh)

                              Κατώτατη

                              Ανώτατη

                              Επίπεδο IA

                              < 20

                              Επίπεδο IB

                              20

                              < 500

                              Επίπεδο IC

                              500

                              < 2 000

                              Επίπεδο ID

                              2 000

                              < 20 000

                              Επίπεδο IE

                              20 000

                              < 70 000

                              Επίπεδο IF

                              70 000

                              <= 150 000

                  ια)

                  Μία φορά ανά διετία, μαζί με την αναφορά τιμών του Ιανουαρίου, στη Eurostat θα γνωστοποιούνται πληροφορίες σχετικά με το χρησιμοποιούμενο σύστημα κατάρτισης των στοιχείων και ειδικότερα: περιγραφή της έρευνας και της έκτασής της (πλήθος επιχειρήσεων προμήθειας που εξετάστηκαν στο πλαίσιο της έρευνας, συγκεντρωτικά εκατοστιαία ποσοστά της αγοράς που αντιπροσωπεύουν κ.λπ.), και των κριτηρίων που χρησιμοποιήθηκαν για να υπολογισθούν οι σταθμισμένοι μέσοι όροι τιμών, καθώς και οι συγκεντρωτικοί όγκοι κατανάλωσης που αντιπροσωπεύει έκαστο επίπεδο. Η πρώτη ανακοίνωση σχετικά με το σύστημα κατάρτισης θα αφορά την κατάσταση όπως έχει διαμορφωθεί την 1η Ιανουαρίου 2008.

                  ιβ)

                  Μία φορά ανά έτος, μαζί με την αναφορά τιμών του Ιανουαρίου, στην Eurostat θα γνωστοποιούνται πληροφορίες σχετικά με τα κυριότερα κατά μέσον όρο χαρακτηριστικά και παράγοντες που επηρεάζουν τις αναφερθείσες τιμές για κάθε επίπεδο κατανάλωσης.
                  Οι πληροφορίες που πρέπει να δίνονται θα περιλαμβάνουν:

                              —

                              μέσους συντελεστές φορτίου για βιομηχανικούς τελικούς καταναλωτές, που αντιστοιχούν σε κάθε επίπεδο κατανάλωσης, οι οποίοι υπολογίζονται με βάση τη συνολική προσφορά ενέργειας και τη μέση μέγιστη ζήτηση,

                              —

                              πίνακα στον οποίο εμφαίνονται τα όρια τάσης ανά χώρα,

                              —

                              περιγραφή των πάγιων τελών, της επιβάρυνσης μίσθωσης του μετρητή και τυχόν άλλων επιβαρύνσεων που ισχύουν σε εθνικό επίπεδο.

                  ιγ)

                  Μία φορά ανά έτος, μαζί με την αναφορά τιμών του Ιανουαρίου, θα πρέπει επίσης να γνωστοποιούνται τα ποσά και η μέθοδος υπολογισμού, καθώς και περιγραφή των φόρων που επιβάλλονται στις πωλήσεις ηλεκτρικής ενέργειας προς βιομηχανικούς τελικούς καταναλωτές. Η περιγραφή πρέπει να περιλαμβάνει τυχόν εισφορά μη φορολογικού χαρακτήρα, η οποία καλύπτει έξοδα συστήματος και υποχρεώσεις δημόσιας υπηρεσίας.
                  Η παρεχόμενη περιγραφή των φόρων θα περιλαμβάνει τρεις σαφώς χωριστές ενότητες:

                              —

                              φόρους, εισφορές, εισφορές μη φορολογικού χαρακτήρα, τέλη και τυχόν άλλες φορολογικές επιβαρύνσεις μη προσδιοριζόμενες στα τιμολόγια που εκδίδονται στους βιομηχανικούς τελικούς καταναλωτές. Τα περιγραφόμενα στο παρόν σημείο στοιχεία θα περιλαμβάνονται στο πλαίσιο των αναφερόμενων αριθμητικών στοιχείων για το επίπεδο τιμής: «Τιμές χωρίς φόρους και εισφορές»,

                              —

                              φόρους και εισφορές προσδιοριζόμενους στα τιμολόγια που εκδίδονται στους βιομηχανικούς τελικούς καταναλωτές και θεωρούνται μη ανακτήσιμοι. Τα περιγραφόμενα στο παρόν σημείο στοιχεία θα περιλαμβάνονται στο πλαίσιο των αναφερόμενων αριθμητικών στοιχείων για το επίπεδο τιμής: «Τιμές χωρίς ΦΠΑ και λοιπούς ανακτήσιμους φόρους»,

                              —

                              Φόρο Προστιθέμενης Αξίας (ΦΠΑ) και λοιπούς ανακτήσιμους φόρους προσδιοριζόμενοι στα τιμολόγια που εκδίδονται στους βιομηχανικούς τελικούς καταναλωτές. Τα περιγραφόμενα στο παρόν σημείο στοιχεία θα περιλαμβάνονται στο πλαίσιο των αναφερόμενων αριθμητικών στοιχείων για το επίπεδο τιμής: «Τιμές συμπεριλαμβανομένων των πάσης φύσεως φόρων, εισφορών και ΦΠΑ».

                        Οι διάφοροι επιβαλλόμενοι φόροι, εισφορές, εισφορές μη φορολογικού χαρακτήρα, τέλη και φορολογικές επιβαρύνσεις έχουν σε αδρές γραμμές ως εξής:

                              —

                              Φόρος Προστιθέμενης Αξίας,

                              —

                              τέλη παραχώρησης. Αφορούν συνήθως τις άδειες και τα τέλη για την κατάληψη γης και δημόσιας ή ιδιωτικής περιουσίας από δίκτυα ή άλλα μηχανήματα του ηλεκτρικού δικτύου,

                              —

                              περιβαλλοντικοί φόροι ή εισφορές. Αφορούν συνήθως την προώθηση είτε των ανανεώσιμων πηγών ενέργειας είτε της συμπαραγωγής θερμότητας-ηλεκτρισμού ή αντιπροσωπεύουν την επιβάρυνση για εκπομπές CO2, SO2 ή άλλης ουσίας που ευθύνεται για το φαινόμενο της κλιματικής αλλαγής,

                              —

                              φόροι πυρηνικών ή άλλων επιθεωρήσεων: επιβαρύνσεις παροπλισμού πυρηνικών εγκαταστάσεων, επιθεώρηση και τέλη για πυρηνικές εγκαταστάσεις κ.λπ.,

                              —

                              άλλου είδους φόροι ή εισφορές συνδεόμενες με τον ενεργειακό τομέα: υποχρεώσεις/επιβαρύνσεις δημόσιας υπηρεσίας, εισφορές για τη χρηματοδότηση ρυθμιστικών αρχών ενέργειας κ.λπ.,

                              —

                              άλλου είδους φόροι ή εισφορές μη συνδεόμενες με τον ενεργειακό τομέα: εθνικοί, τοπικοί ή περιφερειακοί φόροι κατανάλωσης ενέργειας, φόροι διανομής ηλεκτρισμού κ.λπ.

                        Οι φόροι εισοδήματος, οι φόροι περιουσίας, οι ειδικοί φόροι κατανάλωσης πετρελαιοειδών και καυσίμων για σκοπούς πλην της ηλεκτροπαραγωγής, τα καύσιμα αυτοκινήτων, οι φόροι οδικής κυκλοφορίας, οι φόροι για άδειες τηλεπικοινωνιών, ραδιοεπικοινωνίας, διαφήμισης, τα τέλη για άδειες, οι φόροι στα απόβλητα κ.λπ. δεν θα λαμβάνονται υπόψη και εξαιρούνται από την παρούσα περιγραφή, επειδή αναμφισβήτητα αποτελούν μέρος των δαπανών των επιχειρήσεων εκμετάλλευσης και επιβάλλονται επίσης σε άλλους κλάδους ή δραστηριότητες.

                  ιδ)

                  Μία φορά ανά έτος, μαζί με την αναφορά τιμών του Ιανουαρίου, στη Eurostat θα γνωστοποιείται ανάλυση των τιμών ηλεκτρικής ενέργειας στα κύρια συστατικά στοιχεία τους. Η ανάλυση αυτή των τιμών ηλεκτρικής ενέργειας στα κύρια συστατικά τους στοιχεία θα βασίζεται στην ακόλουθη μεθοδολογία:
                  Ως πλήρης τιμή της ηλεκτρικής ενέργειας ανά επίπεδο κατανάλωσης μπορεί να θεωρηθεί το συνολικό άθροισμα των τιμών «Δίκτυο», των τιμών «Ενέργεια και προμήθεια» (δηλαδή από την ηλεκτροπαραγωγή στην εμπορία, με εξαίρεση τα δίκτυα) και των πάσης φύσεως φόρων και εισφορών.

                              —

                              Η τιμή «Δίκτυο» είναι ο λόγος μεταξύ των εσόδων που σχετίζονται με τα τιμολόγια μεταφοράς και διανομής και (στο μέτρο του δυνατού) της αντίστοιχης ποσότητας kWh ανά επίπεδο κατανάλωσης. Αν δεν υπάρχουν διαθέσιμες οι χωριστές ποσότητες kWh, θα πρέπει να δίνονται εκτιμήσεις,

                              —

                              η τιμή «Ενέργεια και προμήθεια» είναι η συνολική τιμή μείον την τιμή «Δίκτυο» και μείον τους πάσης φύσεως φόρους και εισφορές,

                              —

                              φόροι και εισφορές. Γι’ αυτό το συστατικό στοιχείο, θα δίνεται επιπρόσθετη ανάλυση:

                                          —

                                          φόροι και εισφορές στις τιμές «Δίκτυο»,

                                          —

                                          φόροι και εισφορές στις τιμές «Ενέργεια και Προμήθεια»,

                                          —

                                          ΦΠΑ και λοιποί ανακτήσιμοι φόροι.

                     Σημείωση: Αν προσδιορίζονται χωριστά οι συμπληρωματικές υπηρεσίες, τότε μπορούν να κατανέμονται σε ένα από τα δύο κύρια συστατικά στοιχεία ως εξής:

                              —

                              η τιμή «Δίκτυο» θα περιλαμβάνει τις εξής δαπάνες: τιμολόγια μεταφοράς και διανομής, απώλειες μεταφοράς και διανομής, δαπάνες δικτύου, υπηρεσίες εξυπηρέτησης πελατών, δαπάνες εξυπηρέτησης συστήματος και μίσθωση του μετρητή,

                              —

                              η τιμή «Ενέργεια και Προμήθεια» θα περιλαμβάνει τις εξής δαπάνες: ηλεκτροπαραγωγή, συγκέντρωση, ενέργεια εξισορρόπησης, κόστος παρεχόμενης ενέργειας, υπηρεσίες στους πελάτες, διαχείριση εξυπηρέτησης πελατών, μέτρηση και λοιπές δαπάνες παροχής,

                              —

                              λοιπές ειδικές δαπάνες. Το στοιχείο αυτό αντιπροσωπεύει δαπάνες που δεν αντιστοιχούν ούτε σε δαπάνες δικτύου ούτε σε δαπάνες ενέργειας και προμήθειας ή φόρους. Αν υπάρχει αυτό το είδος δαπανών, αναγράφονται χωριστά στην αναφορά.

                  ιε)

                  Σε κράτη μέλη στα οποία όλες οι βιομηχανικές πωλήσεις καλύπτονται από μία και μόνη εταιρεία προμήθειας ηλεκτρισμού, η εν λόγω εταιρεία πρέπει να γνωστοποιεί τις σχετικές πληροφορίες. Σε κράτη μέλη στα οποία δραστηριοποιούνται περισσότερες εταιρείες, οι πληροφορίες θα πρέπει να γνωστοποιούνται από ανεξάρτητο στατιστικό οργανισμό.

         (1)  Ο βιομηχανικός τελικός καταναλωτής μπορεί να περιλαμβάνει άλλου είδους μη οικιακό καταναλωτή.

      ΠΑΡΑΡΤΗΜΑ ΙΙΙ
      ΜΕΡΟΣ Α
      Καταργούμενη οδηγία με κατάλογο των διαδοχικών τροποποιήσεών της
      (που αναφέρονται στο άρθρο 10)

                  Οδηγία 90/377/ΕΟΚ του Συμβουλίου
                  (ΕΕ L 185 της 17.7.1990, σ. 16)

                  Οδηγία 93/87/ΕΟΚ της Επιτροπής
                  (ΕΕ L 277 της 10.11.1993, σ. 32)

                  Πράξη προσχώρησης του 1994, παράρτημα I
                  (ΕΕ C 241 της 29.8.1994, σ. 21)

                  Πράξη προσχώρησης του 2003, παράρτημα II σημείο 12 (A)(3) στοιχεία α) και β)
                  (ΕΕ L 236 της 23.9.2003, σ. 33)

                  Κανονισμός (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου
                  (ΕΕ L 284 της 31.10.2003, σ. 1)

                  Μόνο το παράρτημα I σημείο 3

                  Οδηγία 2006/108/ΕΚ του Συμβουλίου
                  (ΕΕ L 363 της 20.12.2006, σ. 414)

                  Μόνον όσον αφορά την παραπομπή στην οδηγία 90/377/ΕΟΚ που περιέχεται στο άρθρο 1 και στο παράρτημα I σημείο 1 στοιχεία α) και β)

                  Απόφαση 2007/394/ΕΚ της Επιτροπής
                  (ΕΕ L 148 της 9.6.2007, σ. 11)

            ΜΕΡΟΣ B
      Κατάλογος καταληκτικών ημερομηνιών ενσωμάτωσης στο εθνικό δίκαιο
      (που αναφέρονται στο άρθρο 10)

                  Οδηγία

                  Καταληκτική ημερομηνία ενσωμάτωσης

                  90/377/ΕΟΚ

                  30 Ιουλίου 1991

                  93/87/ΕΟΚ

                  —

                  2006/108/ΕΚ

                  1η Ιανουαρίου 2007

      ΠΑΡΑΡΤΗΜΑ IV
      Πίνακας αντιστοιχίας

                  Οδηγία 90/377/ΕΟΚ

                  Παρούσα οδηγία

                  Άρθρο 1

                  Άρθρο 1

                  Άρθρο 2 παράγραφος 1 πρώτη πρόταση

                  Άρθρο 2 παράγραφος 1 πρώτο εδάφιο

                  Άρθρο 2 παράγραφος 1 δεύτερη πρόταση

                  Άρθρο 2 παράγραφος 1 δεύτερο εδάφιο

                  Άρθρο 2 παράγραφος 2

                  Άρθρο 2 παράγραφος 2

                  Άρθρο 2 παράγραφος 3 πρώτη πρόταση

                  Άρθρο 2 παράγραφος 3 πρώτο εδάφιο

                  Άρθρο 2 παράγραφος 3 δεύτερη πρόταση

                  —

                  Άρθρο 2 παράγραφος 3 τρίτη πρόταση

                  Άρθρο 2 παράγραφος 3 δεύτερο εδάφιο

                  Άρθρα 3 έως 5

                  Άρθρα 3 έως 5

                  Άρθρο 6 πρώτη πρόταση

                  Άρθρο 6 πρώτο εδάφιο πρώτη πρόταση

                  —

                  Άρθρο 6 πρώτο εδάφιο δεύτερη πρόταση

                  Άρθρο 6 δεύτερη πρόταση

                  Άρθρο 6 δεύτερο εδάφιο

                  Άρθρο 7 παράγραφοι 1 και 2

                  Άρθρο 7

                  Άρθρο 7 παράγραφος 3

                  —

                  Άρθρο 8

                  Άρθρο 8

                  Άρθρο 9 πρώτο εδάφιο

                  —

                  Άρθρο 9 δεύτερο εδάφιο πρώτη πρόταση

                  Άρθρο 9 πρώτο εδάφιο

                  Άρθρο 9 δεύτερο εδάφιο δεύτερη πρόταση

                  Άρθρο 9 δεύτερο εδάφιο

                  —

                  Άρθρα 10 και 11

                  Άρθρο 10

                  Άρθρο 12

                  Παράρτημα I και II

                  Παράρτημα I και II

                  —

                  Παράρτημα III

                  —

                  Παράρτημα IV


Avis juridique important

|

31993L0064

Οδηγία 93/64/ΕΟΚ της Επιτροπής της 5ης Ιουλίου 1993 για τον καθορισμό των μέτρων εφαρμογής σχετικά με την επιτήρηση και την εμπορία των προμηθευτών και των επιχειρήσεων στο πλαίσιο της οδηγίας 92/34/ΕΟΚ του Συμβουλίου για την εμπορία του πολλαπλασιαστικού υλικού οπωροφόρων φυτών και των οπωροφόρων δένδρων που προορίζονται για την παραγωγή φρούτων

Επίσημη Εφημερίδα αριθ. L 250 της 07/10/1993 σ. 0033 - 0034 Φινλανδική ειδική έκδοση: Κεφάλαιο 3 τόμος 52 σ. 0261  Σουηδική ειδική έκδοση: Κεφάλαιο 3 τόμος 52 σ. 0261

ΟΔΗΓΙΑ 93/64/ΕΟΚ ΤΗΣ ΕΠΙΤΡΟΠΗΣ της 5ης Ιουλίου 1993 για τον καθορισμό των μέτρων εφαρμογής σχετικά με την επιτήρηση και εμπορία των προμηθευτών και των επιχειρήσεων στο πλαίσιο της οδηγίας 92/34/ΕΟΚ του Συμβουλίου για την εμπορία του  πολλαπλασιαστικού υλικού οπωροφόρων φυτών και των οπωροφόρων που προορίζονται για την παραγωγή φρούτωνΗ ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  την οδηγία 92/34/ΕΟΚ του Συμβουλίου της 28ης Απριλίου 1992 γα την εμπορία του πολλαπλασιαστικού υλικού οπωροφόρων φυτών και των οπωροφόρων δένδρων που προορίζονται για την παραγωγή φρούτων(1) , και ιδίως το άρθρο 6 παράγραφος 4,  Εκτιμώντας:  ότι είναι σκόπιμο να θεσπισθούν μέτρα για την επιτήρηση και τον έλεγχο όλων των προμηθευτών και των επιχειρήσεών τους, πλην αυτών των οποίων η δραστηριότητα περιορίζεται στη διάθεση στην αγορά πολλαπλασιαστικού υλικού οπωροφόρων φυτων και οπωροφών  δέδρων- ότι τα μέτρα που προβλέπονται στην παρούσα οδηγία είναι σύμφωνα με τη γνώμη της Μόνιμης Επιτροπής για το Πολλαπλασιαστικό Υλικό Γενών και Ειδών Οπωροφόρων Δένδρων,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:   Άρθρο 1  Με την παρούσα οδηγία θεσπίζονται συμπληρωματικά μέτρα σχετικά με την επιτήρηση και τον έλεγχο των προμηθευτών, πλην αυτών των οποίων η δραστηριότητα περιορίζεται στη διάθεση στην αγορά πολλαπλασιαστικού υλικού οπωροφόρων φυτών και οπωροφόρων  δέδρων και των επιχειρήσεών τους, δυνάμει του άρθρου 6 παράγραφος 4 της οδηγίας 92/34/ΕΟΚ, όταν οι ελέγχοι οι οποίοι προβλέπονται στο άρθρο 5 παράγραφος 2 της εν λόγω οδηγίας διεξάγονται από τους ίδιους τους προμηθευτές ή απο έναν εγκεκριμένο  προμηθευτή.   Άρθρο 2  Η αρμόδια επίσημη υπηρεσία διεξάγει σε τακτικά διαστήματα, και τουλάχιστον άπαξ ετησίως σε κατάλληλη χρονική στιγμή, επιτήρηση και έλεγχο των προμηθευτών και των επιχειρήσεών τους, με σκοπό να εξασφαλιστεί η αδιάκοπη τήρηση των απαιτήσεων οι  οποίες ορίζονται στην οδηγία 92/34/ΕΟΚ, και ιδίως όσον αφορά τις γενικές αρχές που ορίζονται στο άρθρο 5 παράγραφος 2 πρώτη έως τέταρτη περίπτωση της εν λόγω οδηγίας, λαμβανομένης υπόψη της ιδιαιτερότητας της φύσεως της δραστηριότητας ή των  δραστηριοτήτων του προμηθευτή.   Άρθρο 3  Σε σχέση με τον εντοπισμό των κρισίμων σημείων της διαδικασίας παραγωγής που αναφέρονται στο άρθρο 5 παράγραφος 2 πρώτη περίπτωση της οδηγίας 92/34/ΕΟΚ, και σε σχέση με την τήρηση βιβλίων που αναφέρονται στο άρθρο 5 παράγραφος 2 τέταρτη  περίπτωση της οδηγίας 92/34/ΕΟΚ, η αρμόδια επίσημη υπηρεσία επιτηρεί και ελέγχει τον προμηθευτή για να εξασφαλιστεί ότι ο προμηθευτής:  α) συνεχίζει να λαμβάνει υπόψη του όπου είναι αναγκαίο, τα ακόλουθα κρίσιμα σημεία:  - την ποιότητα των φυταρίων και του πολλαπλασιαστικού υλικού που χρησιμοποιούνται για να αρχίσει η διαδικασία παραγωγής,  - την εμφύτευση, μεταφύτευση, τοποθέτηση και οριστική φύτευση των φυταρίων και του πολλαπλασιαστικού υλικού,  - την τήρηση των όρων που προβλέπονται στα άρθρα 3, 4 και 5 της οδηγίας 77/93/ΕΟΚ του Συμβουλίου(2) ,  - το καλλιεργητικό σχέδιο και την καλλιεργητική μέθοδο,  - τη γενική φροντίδα της καλλιέργειας,  - τις πολλαπλασιαστικές ενέργειες,  - τις ενέργειες που αφορούν τη συγκομιδή,  - την υγιεινή,  - την επεξεργασία,  - τη συσκευασία,  - την αποθήκευση,  - τη μεταφορά,  - τα διοικητικά- β) τηρεί βιβλία ούτως ώστε να υπάρχουν στη διάθεση των εν λόγω υπευθύνων επισήμων αρχών πλήρη στοιχεία για:  i) τα φυτά ή άλλα αντικείμενα - που έχουν αγορασθεί για αποθεματοποίηση ή φύτευση στις εγκαταστάσεις,  - που βρίσκονται στο στάδιο της παραγωγής ή - έχουν αποσταλεί σε άλλους και ii) οποιεσδήποτε χημικές επεξεργασίες έχουν υποστεί τα φυτά, και ότι φυλάσσει τα σχετικά έγγραφα για ένα χρόνο τουλάχιστον- γ) είναι διαθέσιμος ο ίδιος προσωπικά ή ορίζει ένα άλλο πρόσωπο με τεχνική πείρα στην φυτοπαραγωγή και σε σχετικά φυτοϋγειονομικά θέματα για να έρχεται σε επαφή με τις εν λόγω επίσημες αρμόδιες αρχές- δ) προβαίνει στος αναγκαίους οπτικούς ελέγχους σε κατάλληλες στιγμές με τρόπο που να είναι αποδεκτός από τις εν λόγω επίσημες αρμόδιες αρχές- ε) εξασφαλίζει την πρόσβαση προσώπων που είναι εξουσιοδοτημένα να ενεργούν εν ονόματι των εν λόγω επισήμων αρμοδίων αρχών, ιδίως για να επιθεωρήσουν ή/και να προβούν σε δειγματοληψία, καθώς και την πρόσβαση των εν λόγω προσώπων στα βιβλία και στα  σχετικά έγγραφα που αναφέρονται στο στοιχείο β)- στ) συνεργάζεται με οποιοδήποτε τρόπο με τις εν λόγω επίσημες αρμόδιες αρχές.   Άρθρο 4  Όσον αφορά τον καθορισμό και την εφαρμογή μεθόδων επιτήρησης και ελέγχου των κρισίμων σημείων που αναφέρονται στο άρθρο 5 παράγραφος 2 δεύτερη περίπτωση της οδηγίας 92/34/ΕΟΚ, η αρμόδια επίσημη υπηρεσία επιτηρεί και ελέγχει τον προμηθευτή για  να εξασφαλιστεί ότι, ανάλογα με την περίπτωση, οι μέθοδοι που ορίζονται και εφαρμόζονται από τον προμηθευτή για τον έλεγχο των κρισίμων σημείων τα οποία αναφέρονται στο ως άνω άρθρο 3, συνεχίζουν να ισχύουν, με ιδιαίτερη έμφαση στα ακόλουθα σημεία:  α) διαθεσιμότητα και πραγματική χρήση μεθόδων για τον έλεγχο εκάστου εκ των κρισίμων σημείων τα οποία αναφέρονται στο άρθρο 3- β) εγκυρότητα αυτών των μεθόδων- γ) καταλληλότητά τους για την εκτίμηση του περιεχομένου της παραγωγής και για διευθετήσεις εμπορικού χαρακτήρα, συμπεριλαμβανομένων των διοικητικών ζητημάτων- δ) κατά πόσον το προσωπικό του προμηθευτή έχει τις ικανότητες για να διεξάγει τους ελέγχους.   Άρθρο 5  Όσον αφορά τη λήψη δειγμάτων προς ανάλυση σε ένα εγκεκριμένο εργαστήριο που αναφέρεται στο άρθρο 5 παράγραφος 2 τρίτη περίπτωση της οδηγίας 92/34/ΕΟΚ, η αρμόδια επίσημη υπηρεσία επιτηρεί και ελέγχει τον προμηθευτή για να εξασφαλιστεί ότι,  ανάλογα με την περίπτωση:  α) τα δείγματα λαμβάνονται κατά τα διάφορα στάδια της διαδικασίας παραγωγής κατά διαστήματα που έχουν οριστεί από την αρμόδια επίσημη υπηρεσία όταν είχαν επαληθευτεί οι μέθοδοι παραγωγής κατά τη στιγμή της εγκρίσεως- β) τα δείγματα λαμβάνονται με τρόπο ορθό από τεχνική άποψη και χρησιμοποιώντας μια στατιστικά έγκυρη μέθοδο, λαμβάνοντας υπόψη το είδος των αναλύσεων που πρέπει να πραγματοποιηθούν- γ) τα πρόσωπα τα οποία λαμβάνουν τα δείγματα έχουν τις ανάλογες ικανότητες- δ) η ανάλυση των δειγμάτων πραγματοποιείται από ένα εργαστήριο το οποίο είναι εγκεκριμένο προς αυτό το σκοπό σύμφωνα με το άρθρο 6 παράγραφος 2 της οδηγίας 92/33/ΕΟΚ.   Άρθρο 6  1.  Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις οι οποίες είναι αναγκαίες για τη συμμόρφωση προς την παρούσα οδηγία, το αργότερο μέχρι τις 30 Ιουνίου 1994. Ενημερώνουν αμέσως την Επιτροπή σχετικά.  Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.  2.  Τα κράτη μέλη γνωστοποιούν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.   Άρθρο 7  Η παρούσα οδηγία απευθύνεται στα κράτη μέλη.  Βρυξέλλες, 5 Ιουλίου 1993.  Για την Επιτροπή Rene STEICHEN Μέλος της Επιτροπής  (1) ΕΕ αριθ. L 157 της 10. 6. 1992, σ. 10.  (2) ΕΕ αριθ. L 26 της 31. 1. 1977, σ. 20.